
ARVOISA LUKIJA


Käsissäsi on historiallinen seikkailuromaani. Useat kirjan tapahtumat ovat todellisia, joskin dramatisoituja ja juonen kulkuun paremmin sopiviksi muunneltuja.


Suurin osa kirjan henkilöistä on fiktiivisiä ja heidän mahdollinen yhtäläisyytensä todellisiin eläviin tai eläneisiin henkilöihin on täysin sattumaa. Todellisia historiallisia henkilöitä ovat mm. Eleftherios Venizelos, Emmanuel Zymbrakakis sekä Spiros Kayaledakis. Heidän tekemisiään kirjassa on dramatisoitu heidän arvokasta muistoaan kunnioittaen. Muitakin historiallisia henkilöitä kirjassa mainitaan nimeltä.


Kirjan mittayksiköt ovat niitä, jotka Olavi on lapsuudessaan Helsingissä oppinut. Plataniaksen kylä on tehty lukijalle tutummaksi sekoittamalla sen kuvaukseen 2000-lukua ja ottomaanien valtakautta. Hanian Venetsialaisessa satamassa sijainneen ottomaanien kasarmi- sekä linnoitusalueen pääpaino on tuotu aallonmurtajan taakse satamaaltaan yhteyteen. Tämä poikkeaa kirjoitetusta historiasta. Myös muita paikkoja sekä historian tapahtumia on muunneltu juoneen paremmin sopiviksi. 1800-luvun lopulla ottomaaniarmeijalla oli käytössään pistooli, jolla pystyi ampumaan lataamatta useamman laukauksen. Tuttuuden vuoksi aseesta puhutaan kirjassa revolverina, vaikka se ei sellainen ollut. Tarkka lukija löytää kirjasta muitakin pieniä asiavirheitä.


Antoisia lukuhetkiä.


J. Malmberg









PR O LO G I


8 . 2 . 1 8 9 7 , A G I A M A R I N A , KREET A


Olavi hyräili kersana oppimaansa suomenkielistä rallatusta:


”Ah kuin muistu mielehen, hurraa, hurraa, hurraa,


toi Olandin sota surkia, josta tahdon kirjoittaa, sunka fralla


Vuoret ja laaksot ne kaikuivat


kuin Suomen poijat ampuivat, ja vihollista vastaan ottivat


Woi surkia voi kauhia


vihollisen kuolemaa kuin Suomen poijat surmasit


Sit poijat ne kovin vihastui


kuin armo flagu nostettiin, ja viholliselle portit aukaistiin"


(Suomalainen kansansävelmä 1850-luvulta. Tekijä tuntematon).


Hyräily ei saanut häntä rauhoittumaan, ja hän tunsi hakkaavan sydämensä voiman. Selässä valuvat hikipisarat imeytyivät valkoiseen puuvillapaitaan, jonka päällä oli Katerinan lampaannahasta tekemät liivi sekä takki. Tummien pussihousujen päällä olevat pitkävartiset saappaat olivat niin ikään lampaannahkaa. Takki oli nyt liikaa, mutta sen riisuminen ei käynyt päinsä, sillä sen päällä oli vielä ammusvyö. Sormet puristuivat kiväärin perän ympärille. Tuuli pöllytti vaaleita hiuksia, sillä toisin kuin lähes kaikki muut toverinsa, oli hän paljain päin. Komppanian verran Kreetan kreikkalaisen armeijan vapaaehtoisia miehiä oli taistelumuodostelmassa kolmessa rivissä. Ylin rivi makasi harjanteen päällä. Keskimmäisen rivin miehet, joihin myös Olavi kuului, olivat polviasennossa kymmenen askelta harjanteelta alaspäin. Kolmas rivi oli niin ikään polviasennossa vielä kymmenen askelta heistä alaspäin. Kreikkalaisten edessä avautui kourumainen laakso. Viimeistenviikkojen aikana paistanut aurinko oli saanut laaksossa kasvavat verenpunaiset paparunat kukkimaan. Kukkien väriä syvensivät laaksossa liehuvat punaiset ottomaanien liput. Niitä kantoivat sinisisiin uniformuihin ja punaisiin tötteröpäähineisiin pukeutuneet ottomaaniarmeijan sotilaat. Heitäkin oli noin komppanian verran, ja myös he olivat taistelumuodostelmassa.


- Valmistautukaa! Komppanianpäällikkö kapteeni Zymbrakakis komensi miehiään. Kuului naksahduksia, kun kreetalaiset virittivät aseitaan. Kuten vapaaehtoisten muukin varustus, niin myös aseistus oli varsin kirjavaa. Kivääreitä oli vanhasta piilukosta moderniin pulttilukkoiseen kivääriin. Olavin kivääri oli pulttilukkoinen Berdan, jonka hän oli saanut appiukoltaan vuosia sitten. Olavi vilkaisi vieressään olevaa Antonista, joka oli sekä hänen lankomiehensä, että paras ystävä. Antonis hymyili omanlaistaan hymyään, jossa vain vasen puoli kasvoista nousi virneeseen oikean puolen ollessa halvaantunut. Olavi hymyili takaisin ja päätti ryhdistäytyä. Isä oli opettanut, että rohkeutta ei ollut se, että ei pelännyt, vaan se, että voitti pelkonsa. Hän katsoi vielä Antoniksen toisella puolella olevaa Giorgosta. Tämä oli liki 50-vuotias, mutta hänen elämäänsä mahtui vain muutamia rauhan vuosia. Kreetan kreikkalaisten kapina valtaa pitäviä ottomaaneja vastaan oli jatkunut vuosikymmeniä. Nyt oltiin lähellä lopullista ratkaisua. Taistelu oli käytävä ja ottomaanien terrorin loputtava.


Turkkilaiset lähestyivät päättäväisesti. Olavi erotti jo heidän rintamustaan kiertävät ammusvyöt. Ratsumiehiä oli onneksi vain kahdeksan. Yhdeksännen hevosen perässä oli kuularuisku. Se jos joku oli vaarallinen. Valkoisen hevosen selässä istuva ottomaanien upseeri antoi komennon, ja turkkilaiset nostivat kiväärinsä ampumavalmiiksi. Kukaan ei enää perääntyisi. Vihollinen jatkoi marssiaan kohti Zymbrakakiksen miehiä. Kolme miestä lähti viemään kuularuiskua vetävää hevosta kreikkalaisista päin katsottuna oikealle paikkaan, jossa maasto kohosi hieman.


- Antonis! Olavi osoitti sormellaan kohti kuularuiskua. Tämä käänsi katseensa ja ymmärsi vaaran, mitä Olavi tarkoitti.


- Herra kapteeni! Antonis yritti kiinnittää huudollaan harjanteen päällä seisovan komppanianpäällikön huomion. Zymbrakakis ei ehtinyt vastata, sillä samassa kajahtivat ensimmäiset laukaukset. Kolmensadan jalan päähän päässeet turkkilaiset olivat aloittaneet tulituksen. Neljä kreikkalaista lyyhistyi maahan. Yksi kuula iskeytyi Olavin jaloissa olevaan kalkkikiven palaseen. Samperi, oliko joku ottanut hänet maalitaulukseen? Turkkilaisten laukausten kaiun vielä soidessa, komensi Zymbrakakis miehiään:


- Tulta!


Yli sata kivääriä yskäisi kuolettavan annoksensa lyijyä kohti turkkilaisia. Ainakin kymmenen heistä tuupertui maahan. Olavi veti hylsyn pois piipusta ja kaivoi ammusvyöstään uutta kuulaa tilalle. Hän oli osunut. Hän tunsi samanlaista innostusta kuin metsällä ollessaan. Juuri nyt hän ei sisäistänyt ajatusta, että hän ampui ihmisiä. Tulitus jatkui molemmin puolin. Tulivoimaista yhteislaukausta ei saatu enää aikaiseksi, sillä kreikkalaisten kirjavan kaluston latausajat vaihtelivat paljon miehestä ja kivääristä toiseen. Turkkilaiset eteneminen oli kuitenkin pysähtynyt. Hevosilla olevat upseerit ratsastivat edestakaisin joukkojensa takana ja yrittivät saada miehiään liikkeelle. Olavi sai kuulan pesään. Hän nosti kiväärin tukin olkaansa vasten ja otti maalikseen valkoisella hevosella ratsastavan upseerin. Viimein tämä pysähtyi, ja Olavi sai miehen keskivartalon jyvälle. Hän veti liipaisimesta ja tunsi kiväärin perän pienen potkaisun olkaansa vasten. Ohi. Läheltä kuulan täytyi mennä, sillä turkkilainen lähti nopeasti liikkeelle ja tähysti samalla kreikkalaisten suuntaan metsästäjäänsä etsien. Olavi latasi jälleen. Samassa hän muisti kuularuiskua vetävän hevosen. Hän käänsi katseensa nähdäkseen juuri parahiksi helvetinkoneen ensimmäiset suuliekit. Maa alkoi pöllähdellä kreikkalaisten ympärillä. Miehiä kaatui. Syntyi pakokauhu, ja taistelun luonne kääntyi hetkessä. Olavi suuntasi kiväärinsä kuularuiskua kohti ja laukaisi. Kuula osui miehistöä suojaavaan teräslevyyn. Laaksossa olevat turkkilaiset alkoivat edetä. Harjanteen päällä olevat kreikkalaiset jatkoivat tulistustaan, mutta suoraan tulitukselle alttiina olevat kaksietummaista riviä yrittivät paeta harjanteen taakse. Haavoittuneet huusivat tuskissaan. Olavi sisuuntui. -Ei saa perääntyä!


Kukaan ei kuunnellut. Hän laukaisi jälleen kiväärinsä ja kaatoi etummaisena juosseen sapelia heiluttaneen turkkilaisen. Uutta kuulaa hän ei saanut enää piippuun. Giorgos sai osuman. Kuula rikkoi miehen pään kuin vesimelonin. Se riitti Olaville. Tästä oli sankaritarinoiden hohdokkuus kaukana.


- Mennään harjanteen taakse! Hän repi Antonista mukaansa. Tämä nyökkäsi ja lähti seuraamaan. Haavoittuneet konkkasivat, ketkä pääsivät. He ketkä eivät päässeet, anelivat auttamaan:


- Älkää jättäkö meitä sapeleille!


Olavi auttoi kylkeen haavoittunutta Myllyn majatalon viinuria Nikosta.


- Menkää helvetti pois tieltä! Ei voida ampua turkkilaisia teidän lävitse! Harjanteen takana makaava soturi huusi. Olavi ei vaivautunut vastaamaan. Hän työnsi Nikoksen harjanteen yli ja hyppäsi itse perässä. Hän vilkuili ympärilleen, mutta ei löytänyt etsimäänsä ja kysyi hänelle huudelleelta mieheltä:


- Missä Zymbrakakis on?


- Lähti hiljentämään tuota kuoleman kylväjää.


Hyvä niin, Olavi ajatteli ja kääntyi auttaakseen Antonista. Tämä kantoi olallaan miestä, jonka reisi oli veristä sohjoa.


- Tule Antonis tule! Olavi ojensi kätensä kohti ystäväänsä.


Turkkilaiset olivat jo vajaan sadan jalan päässä. Tulitus tiheni. Yksi upseereista tippui ratsunsa selästä kreikkalaisen kuulan vauhdittamana. Samaan aikaan Antonis parahti. Hänen askeleensa jäi kesken, ja pienen pysähtyneen hetken jälkeen hän kaatui rinteeseen selälleen. Valkoisen paidan rintamus muuttui nopeasti punaiseksi. Kuula oli tullut selkäpuolelta ja lävistänyt koko miehen. Olavi yritti rynnätä lankonsa luokse, mutta hänen nilkkaansa tarrannut käsi pysäytti aikeet.


- Tapatat itsesi, Nikos kähisi kylkeään pidellen. Olavi jäi paikoilleen. Hän nappasi kuulan vyöstään ja työnsi sen panospesään. Valkoisella hevosella ratsastava upseeri survaisisapelinsa maasta ylös yrittävän sotilaan rintaan. Olavi ei erottanut kuka onneton oli, sillä kyyneleet olivat sumentaneet näkökentän. Viha täytti mielen. Hän suuntasi aseensa jälleen turkkilaista upseeria kohti ja veti liipaisimesta. Mies heilahti ja pudotti sapelinsa, mutta pysyi satulassa. Turkkilainen lähti liikkeelle ja kaivoi samalla revolveria kotelostaan. Olavi ei enää kiinnittänyt huomiota ympäristöönsä. Hän ei edes huomannut, että kuularuisku oli vaiennut. Hän oli vailla tunteita ja latasi asettaan ampuakseen uudestaan ja uudestaan. Upseeri laukaisi revolverinsa. Olavi tunsi kuuman ilmavirran oikean korvansa vieressä, mutta ei välittänyt lähellä käyneestä kuolemasta, vaan laukaisi jälleen kiväärinsä umpimähkään. Kreikkalaiset olivat harjanteen päällä, ja vaikka heidän tappionsa olivat raskaita, oli heillä nyt etulyöntiasema. Turkkilaiset lähtivät pakoon. Aseiden ääni peitti haavoittuneiden valituksen. Taistelukentällä näkyvää kuolemaa ei mikään ääni kyennyt peittämään. Olaville tuli suunnaton kotiikävä. Suomessa olisi nyt lunta ja paukkupakkaset. Ja rauha. Kuinka hän oli oikein tänne joutunut?









1. Osa









1. LUKU


22.1.1867, HELSINKI


Aamu oli talven kylmin. Lumi narskui Hanneksen saappaiden alla ja ulos höyryävä hengitys jäätyi korvien päälle vedetyn villapipon reunaan. Varhaiseen aamuun valoa antoivat kirkkaalla taivaalla tuikkivat tähdet, sekä työläisasuntojen ikkunoiden läpi kajastavat öljylamppujen kajot. Työmatka Albertinkadulta Hietalahden telakalle ei ollut pitkä. Hannes oli taittanut tätä matkaa jo parin vuoden ajan. Hän oli kirvesmiehenä varatuomari Adolf Törngrenin perustamalla telakalla. Telakan valmistuttua hän jäisi telakkayhtiön palkkalistoille laivaseppä Fredrikssonin apulaiseksi. Tämä oli todellinen onnenpotku, sillä kouluja käymättömällä Hanneksella ei ollut ammattia, ja hän oli elättänyt itsensä tekemällä aputöitä rakennustyömailla. Kadulla leijaili uuneissa poltetun puun sekä hiilen katku. Se tuntui kotoisalta, mutta kaikesta huolimatta Hannesta jännitti. Maijan poltot olivat alkaneet yöllä. Lapsi syntyisi kohta. Hannes olisi jäänyt kotiin vaimonsa luokse, mutta Maija oli ajanut hänet töihin.


- Tässä voi mennä monta päivää, hän oli sanonut ja työntänyt miehensä ovesta ulos kohti työmaata. Hanneksen mieltä rauhoitti se, että naapurin kymmenenvuotias Miina oli lähetetty Tehtaankadulle hakemaan kätilöä. Rödbergsgatanin päässä, kylpylän kulmilla, vastaan tuli kaksi toisistaan tukea hakevaa laitapuolen kulkijaa. Humaltumisen aste oli kova. Vaikka Hannes tunsi huolta miesten selviytymisestä kovassa pakkasessa, oli halveksunta päällimmäinen tunne. Ihmisen arvolle ei ollut sopivaa saattaa itseään tuohon kuntoon. Rannassa Hannes kääntyi vasemmalle kohti telakkaa. Ajatus kulki ihmisen arvosta kohta syntyvään lapseen, ja siihen mitä hänellä oli lapselle tarjota. Paljon ei kieltämättä ollut. Rakkautta heillä Maijan kanssa oli.Nimikin oli valmiina sekä pojalle että tytölle. Sukunimeä heillä ei ollut. Sukunimi, se oli jotain hienoa. Hannes oli vain Maurinpoika tai virallisissa kirkonkirjoissa Maurisson. Hänen lapsestaan tulisi Hanneksenpoika tai -tytär. Monella työtoverilla ja naapurilla oli sukunimi. Ei se niin ihmeellinen asia tässä kaupungissa ollut. Hän kulki ajatuksissaan ja ei edes huomannut saapuneensa telakkaalueelle. Telakkaallas oli saanut jo muotonsa, mutta merta pitäisi täyttää vielä sen ympäriltä. Altaan vieressä sijaitsivat rakenteilla oleva tiilinen rautavalimo ja puinen konepajarakennus. Jälkimmäistä jo laajennettiin. Sinne tulisi uusi puutyöpaja sahoineen ja höyläämöineen. Hannes työskenteli siellä, mutta ei ehtinyt perille asti, kun kuuli nimeään huudettavan.


- Hannes! Hannes! Huutaja oli hänen naapurinsa ja työtoverinsa Vänni, joka juoksi Hanneksen kiinni ja yritti puhua puuskutusten välistä.


- Miksi lähdit niin aikaisin?


- Maija on viimeisillään ja aion puhua Fredrikssonin kanssa, jos...


Vänni ei kuunnellut Hannesta. - Maija sanoi, että lapsi on tulossa. Nyt. Miina on hakemassa kätilöä, mutta hän ei ollut vielä tullut, kun lähdin.


Hannes ei uskonut korviaan. Maija oli laittanut hänet matkaan vain reilu vartti sitten. Vänni ei voinut paljon kauempaa kotonaan viipyä.


- Minun on mentävä. Mitähän Fredriksson sanoo? Voitko kertoa hänelle?


- Voin voin. Ei hän mitään. Hyvä mies hän on.


Hannes lähti juoksemaan kotia kohden. Vänni oli pieni luiseva mies. Hannes oli paljon romuluisempi, mutta kyllä hänkin juosta jaksoi. Pakkasilma poltti henkitorvessa. Kotonaan hän oli kymmenessä minuutissa. Maijan poltot olivat kovia. Hikikarpalot nousivat otsalle, ja hän huusi tuskaansa ulos. Kätilö saapui. Hannes yritti mennä vaimonsa tueksi, mutta kätilö esti sen.


- Keitä vettä, kuului napakka komento. Hannes teki työtä käskettyä ja laittoi padan kamiinan päälle. Kohta lapsi tulisi. Hänestä tulisi isä ja Maijasta äiti. Sitten alkoi pelottaa. Mitä jos kaikki eimenisikään hyvin? Mitä jos hän menettää lapsensa ja vaimonsa? Pelottavalta synnytys taisi näyttää naapurin Miinastakin, joka seurasi näytelmää nurkassa istuen. Hannes otti tyttöä kädestä.


- Tule pois sieltä nurkasta. Siellä vetää.









2. LUKU


1867 - 1880


Olavi oli itsepäinen heti syntymästään ja yritti kovasti tulla maailmaan pää väärässä asennossa. Se meinasi olla kuolemaksi sekä hänelle, että Maijalle. Onneksi kätilö oli tehtäviensä tasalla ja sai pojan terveenä ulos. Maijaan se teki kipeää. Niin varmasti Olaviinkin, jonka otsa oli syntyessä yhtä suurta mustelmaa. Tässäkin tapauksessa pystyttiin kuitenkin sanomaan, että loppu hyvin, kaikki hyvin. Vetäistyään ensimmäiset henkosensa ilmaa, ja pelästyttyään kylmää valoisaa huonetta sekä kipeää otsaansa, päästi Olavi ilmoille ison itkun. Itku tuli Hannekseltakin, kun kätilö onnitteli tuoreita vanhempia potrasta pojasta.


Ennen kuin Maija palasi töihin Töölön sokeritehtaalle, paranteli hän tohtorin määräyksestä synnytyksen aiheuttamia haavojaan neljän päivän ajan. Työmatka otti aina kolmisen varttia aikaa. Olavin Maija puki pakkasilla villapukuun ja kääri äidiltään saamaansa lampaantaljan palaseen. Lopuksi hän kääri vielä huivillaan pojan itseään vasten. Siinä Olavi tuhisi tyytyväisenä työmatkat. Sokeritehtaan työläisillä oli omat asunnot tehtaan lähellä maaseudun rauhassa. Maijaa harmitti, että he eivät voineet asua siellä. Toki hänen oli myönnettävä, että Hanneksen työnantajalta vuokrattu asunto Rööperissä oli tilava ja aivan uusi. Se oli myös varustettu sekä kamiinalla että turvallisuutta tuovalla palomuurilla. Lisäksi asunnon lähellä oli kaksi kaivoa, joista sai ainakin jotenkin juotavaksi kelpaavaa vettä.


Olavi hurmasi Maijan työtoverit sinisillä silmillään ja pienen miehen olemuksellaan. Maija tiesi sen osittain lumeeksi, sillä samanlaiset ihastelurituaalit käytiin läpi jokaisen lapsen kohdalla. Selän takana puhuttiin sitten muuta.


- Onpa se isänsä näköinen, sanoi Kerttu, joka oli Maijan tavoin siivoojana tehtaalla.


- No enpä tiedä. Mitä tuollaisesta pariviikkoisesta voi vielä sanoa, Maija vastaili. Hänellä itsellään oli tummat hiukset ja syvän ruskeat silmät. Äitinsä mukaan heissä oli tataariverta. Maija toivoi kyllä, että Olavi perisi isänsä raamikkuuden. Maailmassa tarvittiin terävän pään lisäksi leveitä hartioita. Itse Maija oli lyhyt ja hento. Hänen isänsäkin oli ollut lähes kääpiön kokoinen ja kuollut nuorena johonkin tuntemattomaan sairauteen.


Olavin ensimmäisenä keväänä talvi ei halunnut antaa ollenkaan periksi. Lämpötilat pysyttelivät toukokuussakin sitkeästi pakkasen puolella ja Helsingin edustalta jäät lähtivät vasta kesäkuun ensimmäisellä viikolla. Talvinen kevät teki satokaudesta erityisen huonon, ja Suomessa alkoivat suuret nälkävuodet. Olavin pelastus oli isän kalastustaidot. Talvella Hannes nosti koukulla avannosta siikaa. Kesällä tuli ajoverkoilla silakkaa. Ajoverkko ja vene millä sitä vedettiin, olivat telakan. Fredriksson antoi telakan työtekijöiden niitä lainata ruokapulaa helpottamaan. Kalat auttoivat pitämään Maijan ruuassa, ja hänen rinnastaan riitti ravintoa myös Olaville.


Kun Olavi varttui, oli Maijan myönnettävä, että Kerttu oli oikeassa. Poika muistutti päivä päivältä enemmän isäänsä. Pellavan vaaleat hiukset ja taivaansiniset silmät. Samanlaiset joihin Maija oli Hanneksessa rakastunut. Aika näyttäisi, perisikö poika vielä isänsä raamikkaan vartalon. Syksyllä 1869 Maija huomasi odottavansa jälleen, ja kesällä 1870 Olaville syntyi ruskeasilmäinen ja tummatukkainen pikkuveli. Hän sai nimekseen Antti. Olavin ollessa viisivuotias, sai Maija vielä toivomansa tytön, joka kastettiin Vilmaksi. Sokeritehtaan Kertun mielestä Vilma oli aivan isänsä ja vanhimman veljensä näköinen.


***


Rööperiä rakennettiin vauhdilla ja sinne asutettiin paljon uusia ihmisiä. Heidän joukossaan oli myös rikollisia ja salakuljettajia. Aluemuuttui vuosi vuodelta rauhattomammaksi, mutta ei Olavi sitä huomannut. Hän seikkaili talojen sisäpihojen muodostamassa salaisessa maailmassa ja haaveili laivoista isänsä työpaikalla. Vänni kertoi illasta toiseen tarinoita pihan lapsille. Tarinoita Oolannin sodasta ja kertomuksia kaukaisesta Englannin maasta, jonne Vänni oli sodan jälkeen vankina viety. Vännin tarinat keräsivät suuren joukon keskittyneesti kuuntelevia pieniä korvia. Olavi istui aina muista hieman erillään. Hän eläytyi tarinoihin ja unohti sen hetkisen ajan ja paikan. Suuri maailma ja siellä hänen mielikuvissaan tapahtuvat seikkailut veivät joka kerta mennessään.


Olavin lempipaikka oli Hietalahden torin viereinen oluttehtaan alueelle rakennettu puisto, jota kutsuttiin omistajiensa mukaan Sinebrychoffin puistoksi. Puistossa oli hieno puutarha, jonka muodot toistivat itseään, ja jonka keskellä solisi suihkulähde pronssipatsaineen. Äiti sanoi sitä ranskalaiseksi puutarhaksi. Puistossa oli myös lampi, jossa uiskenteli ruutanaparvi. Olavin mielestä kuitenkin kaikkein hienoin asia puistossa oli korkealla kallion laella oleva huvimaja. Ranskalaisen puutarhan vieressä asuva hienosti pukeutunut täti, joka puhui huonoa suomea, kertoi huvimajan olevan kreikkalaistyylinen. Olavi maisteli sanaa, ja hänen teki mieli kysyä mitä se tarkoitti. Kysymystä hän ei kuitenkaan uskaltanut esittää. Olavi pelkäsi, että tämä täti, joka asui hienossa talossa ja antoi tavallisten ihmisten kulkea puistossaan, loukkaantuisi jos hän ei tietäisi mitä kreikkalaistyylinen tarkoitti.


Välillä torin kulma ja Bulevardi tehtaan ympärillä olivat niin täynnä olutkuskeja, että sekaan ei mahtunut. Torilla oli kaivo. Jos olutkuskit olivat vallanneet tien, saattoi kaivolle matkalla oleva Maija ottaa poikaansa kädestä ja sanoa: - Tule Olavi. Mennään Kolmikulman torille. Ei noiden vankkureiden sekaan tervejärkinen ihminen mene.


Kolmikulman kaivolla oli aivan erilainen tunnelma. Kaivon takana oli toinen aukio ja aukion takana iso hieno rakennus. Se oli kuulemma teatteri. Äiti sanoi aukion olevan Erottaja.


- Mitä se erottaa äiti? Olavi kysyi tämän kuullessaan.


- Se erottaa porvarit työläisistä, Maija vastasi.


Pieni poika maisteli vastauksen tarkoitusta mielessään. Pitkään se ei siellä kuitenkaan pysynyt. Kolmikulmassa oli nimittäin jotain paljon mielenkiintoisempaa: jalkapuu. Äiti selitti, että siinä istuvat sedät olivat tehneet jotain tuhmaa. Olavi karkasi aika ajoin omille teilleen katsomaan jalkapuuta ja siinä istuvia miehiä. Joskus siinä oli joku tuttu naapurin setäkin. Hän tykkäsi istua jalkapuun vieressä, ja jutella siinä olevien miesten kanssa, jottei heillä tulisi aika pitkäksi. Yleensä juttelu päättyi siihen, kun santarmi hätisteli hänet siitä matkoihinsa.


***


Olavi kävi ensimmäiset kouluvuotensa porvarisrouvien Rööperiin perustamaa alkeiskoulua. Siellä hän oppi lukemaan ja kirjoittamaan. Kansakouluun hän pääsi, kun Rödbergsgatanille avattiin uusi koulu syksyllä 1877. Myös Antti aloitti koulun siellä samaan aikaan. Jo lukemaan oppineesta Olavista ylivoimaisesti kiinnostavimpia aineita olivat maantiede ja luonnontiede. Kansakoulussa hän oppi mitä kreikkalaistyylinen tarkoitti. Olavi tutki tarkasti Kreikan ääriviivoja kartalta ja mietti kuinka paljon siellä mahtoi olla huvimajoja. Se olisi joskus hauska nähdä. Kaukana valtamerien toisella puolella oli maita, jotka olivat tuttuja äidin työpaikalta. Kuuba, Brasilia ja Jaava. Tehtailija Kiseleffin omat laivat toivat sokeriruokoja näistä maista. Luonnontieteessä oli oma lukunsa eksoottisille eläimille. Olavi jaksoi tuntitolkulla tutkia sivuja, joissa oli leijonien, elefanttien, gorilloiden ja muiden afrikkalaisten eläinten kuvia.


Kun Olavi varttui, aloitti hän vierailut Erottajan takana Esplanadin puistikossa sekä Kauppatorilla ja satamassa. Esplanadin puistikossa oli kioski, josta joku Hartwallin perhe myi pullotettua vettä. Ajatus tuntui käsittämättömältä. Vettä sai kaivosta ihan ilmaiseksi. Mielenkiintoisempi oli kauppatorilla oleva jäätelökioski. Rahaa Olavilla ei ollut, ja hän joutui vain arvailemaan miltä jäätelö maistui. Eniten aikaa hän vietti satamassa, jossa hän saattoi istua tuntikausia tutkimassa laivoja. Iso osa aluksista kulki purjeilla, mutta höyryaluksia oli joukossa vuosi vuodelta enemmän. Olavi mietti mistä ne olivat tulossa ja mihinmenossa. Kun kiinnostus kasvoi liian isoksi, hän meni haastattelemaan laivaväkeä. Vain osa laivavahdeista vastasi. Osa ei puhua pukahtanut. Joku ei halunnut, ja toiset eivät puhuneet sanaakaan suomea.


Lapsien varttuessa kävivät he yhä useammin Töölönlahden rannalla olevalla sokeritehtaalla. Tehdas koostui kolmikerroksisesta tehdasrakennuksesta ja useammasta kaksikerroksisesta siipirakennuksesta. Äiti oli siivoojana tehdasrakennuksessa. Kiseleffin valtamerilaivat eivät päässeet tuomaan sokeriruokolasteja perille tehtaalle asti, sillä Kaisaniemestä pohjoiseen vievä silta oli esteenä. Sokeriruot siirrettiin laivoista lotjiin, joilla ne kuljetettiin tehtaalle. Olavi osallistui usein tarmokkaasti lotjien purkamiseen. Työnjohtaja Väisänen ilahtui pienestä apuristaan niin, että antoi tälle palkaksi säkkikankaan palasen, jossa oli teksti ”Havana Cuba”. Kankaanpalanen oli Olavin suurin aarre. Aina nukkumaan mennessä hän tunnusteli kangasta käsissään ja mietti maita ja meriä, joita kangas oli nähnyt. Kun lotjia ei ollut purettavana, viihtyi Olavi paremmin tehtaan takana olevissa metsissä. Itse tehtaalla nimittäin haisi pahalle.


- Äiti mikä tuo ällöttävä haju on? Olavi kysyi ja piti nenästään kiinni.


- Se on veren ja palavan luun haju. Sokerin puhdistamiseen käytetään härän verta ja luuhiiltä, vastasi Maija poikansa uteluihin.


- Haisee kuolemalle.


Raikkaassa metsässä oli mukavampi olla. Siellä Olavi ja Antti leikkivät milloin maantierosvoja, milloin sotilaita ja milloin tutkimusmatkailijoita. Metsän keskellä oleva köyhäintalo oli oiva alkuasukaskylä, jota oli jännittävä piirittää ja vakoilla. Oli siinä oikeakin jännitystekijä, sillä jos talon asukkaat tunsivat itsensä häirityiksi, saattoivat he ajaa keppien kanssa poikia takaa. Pienet jalat olivat kuitenkin aina kovaa elämää nähneitä jalkoja vikkelämmät.


Vapaapäivinään perhe teki yhteisiä retkiä. He söivät eväitä, milloin Arkadian kallioilla ja milloin tehtaan läheisellä korkealla mäellä. Tälle Alphyddaniin kuuluvalle mäelle oli juuri valmistunut Helsingin ensimmäinen vesilinna. Arkadian kallio oli taas mielenkiintoinen paikka, sillä sieltä oli suora näköyhteys venäläisten sotilaiden ampumaradalle.Joskus kävi niin onnekkaasti, että he näkivät sotilaat ampumaharjoituksissaan. Valtaisa pauke kirvoitti Olavin ja Antin mielikuvituksen lentoon. Vännin sotatarinat saivat uuden elämän, kun pojat leikkivät sotaa pajukepeistä tehtyjen kiväärien kanssa. Pojat veistivät myös Hanneksen oppien mukaan tehtyjä pajupillejä. Etenkin Olavi osoittautui hyvin näppäräksi käsistään. Hänessä oli Hanneksen mielestä puusepän ainesta, mutta Olavi itse oli sitä mieltä, että puuseppä oli tylsä ammatti. Sellainen hänestä kaikkein viimeiseksi tulisi.









3. LUKU


KEVÄT 1880


Olavi oli onnistunut houkuttelemaan Antin mukaansa satamaan laivoja tutkimaan. Antti oli Rööperin laajasta poikaporukasta huolimatta Olavin paras ja oikeastaan ainoa ystävä. Päivä oli lämmin ja Kauppatorin jäätelökioski oli auki. Pojat maleksivat kioskin lähistöllä, kun Sofienkadun ja Pohjoisen Esplanadin kulmassa olevasta Koroleffin liikkeestä säntäsi nuori poika juoksuun. Hänellä oli jotain kainalossaan. Pian ilmestyi kauppias liikkeensä ovelle nyrkkiä puiden. Poika luikahti Helenenkadulle. Sillä ei ollut puhtaat jauhot pussissa. Varas se oli. Sen enempää ajattelematta säntäsi Olavi liikkeelle. Hän ehti Helenenkadun eteläpäähän juuri parahiksi nähdäkseen, että poika kääntyi oikealle Aleksanterinkadulle. Kun hän itse pääsi Aleksanterinkadulle, ei poikaa näkynyt. Kaksi venäläistä sotilasta nojaili Marienkadun kulmassa päävartion seinään.


- Minne se meni? Olavi huusi sotilaille samalla kun juoksi heitä kohti. Sotilaat vilkaisivat toisiaan ja osoittivat sitten laiskasti sormillaan pohjoiseen nousevaa Marienkatua. Helsinkiinkö Venä-jän armeija kaikki laiskimmat vätyksensä lähetti? Olavi ei vaivautunut kiittämään, vaan jatkoi juoksuaan. Poika oli Ritarihuoneen kohdalla ja jatkoi epätoivoista juoksuaan pitkin Marienkatua. Olavi oli Haminan rauhan kunniaksi nimetyn kadun kohdalla, kun hän kuuli kauppias Koroleffin kovaäänistä venäjänkielistä sättimistä. Nyt ei sotilailla enää ollut aikaa nojailla seinään. Palotornilla Olavi sai varkaan kiinni. Hän nappasi tätä takin kauluksesta, ja väsynyt poika kaatui katuun. Kainalossaan tällä oli kokonainen, halkaisijaltaan vähintään kyynärän verran oleva juusto. Karkulainen yritti laittaa vastaan, mutta Olavi oli voimakkaampi.


- Älä kehtaa. Päästä menemään. Kyllä ryssältä voi varastaa.


Olavi ei vastannut. Hän painoi pojan kädet katuun. Sotilaat olivat paikalla puolessa minuutissa ja ottivat varkaan huostaansa. Hieman myöhemmin Koroleff itse huohotti paikalle. Olavi noukki juuston maasta ja ojensi sen kiitolliselle kauppiaalle.


- Khiitos pjalon. She oli hjieno tjeko.


- Eipä tuo nyt mitään, vähätteli Olavi tekoaan samalla kun katsoi sotilaita, jotka retuuttivat varasta pois. Tekikö hän sittenkään oikein? Hän katsoi upporikasta kauppiasta. Paljon yksi juusto vaikutti tämän elämään. Ei kai mitenkään. Mitä poika tarkoitti sillä, että ryssältä voi varastaa?


Yksi asia johti toiseen. Kauppiaalle kyse oli enemmän periaatteesta kuin tavarasta ja Olavi sai palkkioksi kiinni juoksemansa juuston. Yllättävä herkku toi juhlan tuntua Hanneksen perheen ruokapöytään. Hannes ja Maija eivät suostuneet uskomaan, mistä Olavi juuston oli saanut. Antinkaan vakuuttelut eivät asiassa auttaneet. He uskoivat vasta, kun Olavi kertoi, että juusto ei ollut ainoa juoksusta saatu palkinto. Koroleff oli nimittäin ihastunut sankariinsa niin paljon, että oli palkannut hänet apulaiseksi kauppaansa. Hannes ja Maija olivat haltioissaan. Olavi oppisi kauppiaan ammatin. Olavi oli toista mieltä. Toki hän ylpeänä Koroleffille töihin menisi, ja ostaisi ensimmäisestä palkastaan himoitsemansa jäätelöt itselleen ja veljelleen sekä siskolleen. Kauppiasta hänestä ei kuitenkaan tulisi. Eikä myöskään puuseppää. Hänestä tulisi merimies.









4. LUKU


KEVÄT 1881 - KEVÄT 1882


Kansakoulun päätyttyä Olavi hakeutui laivasepän oppiin isänsä työpaikalle. Telakalla tuoksui meri niin kirjaimellisesti kuin myös aatteellisesti. Olavi tunsi jokaisen Helsingin edustavalla liikkuvan pienenkin veneen, joka oli huollettu tai rakennettu Hietalahden telakalla. Siellä huollettiin myös Kiseleffin lotjat.


Syksyllä telakalle tuli peruskorjaukseen matkustajahöyrylaiva S/S Porthan. Laiva oli lähes 150 jalkaa pitkä ja siinä oli salonkipaikka kuudellekymmenelle matkustajalle. Aluksessa oli kaksi mastoa purjeita varten, mutta sitä kiidätti eteenpäin myös höyrykone. Sulavaviivainen puurunko oli vahvistettu teräksisillä palkeilla. S/S Porthan oli täysiverinen avomerialus. Nyt laivan höyrykone, purjeet ja köydet uusittiin, sekä matkustajahytit sisustettiin uudelleen. Olavi irrotettiin laivasepän apupojan työstään S/S Porthanin konehuoneeseen. Uusi höyrykone puolitti aluksen hiilenkulutuksen ja mahdollisti kustannustehokkaasti pidemmätkin matkat. Laivan konemestari Mattsson jäi telakalle valvomaan höyrykoneen vaihtoa. Hän oli kotoisin Nikolain kaupungista, tai Vaasaksi hän sitä monen muun mukana kutsui. Hän oli 45-vuotias ja ollut merillä 12-vuotiaasta asti. S/S Porthanilla hän oli ollut laivan neitsytmatkasta lähtien vuodesta 1864. Konemestari hänestä oli tullut 10-vuotta sitten. Mattsson oli otettu nuoresta apulaisestaan, joka oli perehtynyt laivojen tekniikkaan ja itseopiskellut aihetta paljon. Olavin kysymysvirta oli loppumaton, ja heikon suomen kielen omaavana Mattsson joutui tekemään töitä, jotta pystyi kaikkiin kysymyksiin vastaamaan. Aina kiperän paikan tullen hän pysähtyi hieromaanisolla kämmenellään kaljua päärynänmuotoista päätään, joka muuttui pikkuhiljaa tummaksi käsistä siihen tarttuneen rasvan johdosta.


Kun uudistunut S/S Porthan ajoi toukokuussa ulos telakalta, jäi Olavi haikeana vilkuttamaan sen perään. Hän ei itsekkään tiennyt mille tai kelle vilkutti. Mattssonille, S/S Porthanille vai karanneille unelmille? Laivan hävittyä näkyvistä, lähti hän haikeisiin ajatuksiinsa uppoutuneena vaeltamaan kaupungille. Olo oli kuin kuivuneella kaivolla. Huomaamattaan hän saapui Pitkäsillalle, ohitti sillan toisella puolella olevan metsästysseuran ampumaradan ja kiipesi sen takana olevalle kalliolle. Sieltä hän katseli syviin ajatuksiin uppoutuneena merta. Valkoiset vaahtopäät löivät tulitikkutehtaan rantaan. Lopulta hän havahtui nälkään. Aurinkokin painui mailleen. Kotimatka taittui juoksujalkaa Nikolain kirkon ohi Esplanadille ja sieltä Erottajan kautta kotiin. Kolmikulmassa hän pysähtyi. Jalkapuussa istui tuttu hahmo.


- Vänni! Mitä sinä siinä teet?


Naapuri käänsi päänsä pois ja sulki silmänsä odottaen, että Olavi sillä katoaisi. Eipä kadonnut.


- Vänni?


Vänni raotti varovasti toista silmäänsä, ikään kuin Olavi olisi kaasulaitoksen kirkkain valaisin.


- Sinut tässä kaikkein viimeksi olisin halunnut nähdä, hän sai viimein sanottua.


- Mutta miksi? Mitä olet tehnyt?


- Krhmm, noo. Tuli tuossa vappuna vähän hölmöiltyä tuon viinan kanssa.


- Vappuna? Eikö siitä ole jo viikko aikaa?


- No sepä se. Kun tuli hölmöiltyä. En huomannut, että vappu loppui.


Olavi mietti asiaa tarkemmin. Hän ei tosiaan ollut nähnyt Vänniä telakalla.


- Ei kai siitä, että vappu menee pitkäksi jalkapuuhun joudu?


- No ei siitä, mutta pahoinpitelystä joutuu. Meni osa viinasta sellaiseksi rähinäviinaksi. Dahlgrenin Henri on nyt sairaalassa ja minä tässä.


Dahlgren oli heidän yhteinen naapurinsa. Mies oli jollain tavalla pelottava ja yksi ainoita ihmisiä, joita Olavi ei sietänyt. Jos Vänni oli mukiloinut miehen, niin Olavi oli siitä salaa tyytyväinen. Kuitenkin hän tyytyi sanomaan vain:


- Voi Vänni minkä teit. Mitä Fredriksson sanoo telakalla, kun et ole töissä ollut?


- Kävi minua tässä ripittämässä. Kun pois pääsen, niin on käsky mennä hänen pakeilleen. Sitten kohtaloni kuulen.


Olavi sanoi vielä muutaman rohkaisun sanan, ennen kuin hänen oli jatkettava matkaansa. Jo oli Vänni itsensä liemeen saattanut. Oolannin sodan veteraani. Toki hänellä ei ollut vaimoa katsomassa peräänsä. Nyt kun Olavilla oli jo hieman ikää, hän tajusi, että Vänni oli itseasiassa aina juonut viinaa. Joskus vähemmän, mutta yleensä vähän enemmän. Äidin ja isän pahimmat riidatkin juonsivat juurensa siitä, kun isä istui iltaa Vännin luona. Jalkapuuhun Vänni ei ollut kuitenkaan koskaan joutunut. Saati isä sitten.


Kotona odotti vihainen äiti, virnuileva Antti ja rallatteleva Vilma. Hannes puolusti poikaansa:


- Anna nyt Maija olla. Poika oli tuntojaan purkamassa. Hänellä täytyy olla tyhjä olo. Porthan oli iso rojekti.


- Olla nyt tuolla tavoin ilmoittamatta tuntikausia! Olin kauhusta kankea ja huolesta turta. Et voi itsekkään väittää, että olisit rauhallinen ollut, Maija kivahti vastaan.


Vaikka olo oli haikea, nukahti Olavi sinä iltana onnellisena. Hän oli nyt täysin varma siitä, että merimiehen ammatti oli hänen elä-mänsä tehtävä. Suuret seikkailut odottaisivat häntä kaukana kotoa. Hän oli valmis.









5. LUKU


SYYSKUU 1882


Kuten aina hyvissä muistoissa, niin myös nyt päivä oli aurinkoinen. Se oli sellainen täydellinen syyskuun lauantai. Esplanadin puiston puissa oli keltaisia lehtiä ja syksyn pystyi haistamaan ilmasta. Silti armas aurinko lämmitti siten, että ulkona tarkeni paitasillaan. Olavin aamupäivä meni telakalla, jossa he Hanneksen kanssa tervasivat valmistuvaa lotjaa. Isän kanssa oli hyvä olla. Alkuun he olivat heittelleet kaskuja ja nauraneet itselleen vatsalihakset kipeiksi. Lopulta he vakavoituivat ja suunnittelivat tulevaisuutta. Olavi, Antti sekä Vilma olivat varttuneet ja heidän Albertinkadun yksiönsä tuntui ahtaalta, vaikka lapsia oli vain kolme. Silloin Olavi tuumi ääneen.


- Isä, kun minä lähden merille, vapautuu punkkani. Te saatte lisää tilaa. Antti ja Vilma voivat nukkua kerrossängyssä, ja ylimääräisen sängyn tilalle voitte tehdä vaikka piirongin astioita varten.


Hannes vakavoitui entisestään. Oli käynyt yhä selvemmäksi, että Olavi ei haaveitaan merimiehen ammatista muuttaisi.


- Olavi et sinä vielä ole lähdössä. Käy ensin Fredrikssonin oppi. Ja kasvatkin vielä. Sitä paitsi tulet sinä sieltä meriltä kotiinkin. Pitää sinulla silloin paikka olla, Hannes pukkasi kyynärpäällään hellästi poikaansa kylkeen. Työnteko jatkui hiljaisuuden vallitessa. Olavi hymyili itsekseen. Oli lämmin olla.


***


Tervalle tuoksuva Olavi kiirehti telakalta suoraan Koroleffin kauppaan. Kauppias ei hajusta pitänyt ja käski Olavin mennä töidenjälkeen saunaan. Tänään hän saisi olla poissa asiakkaiden silmistä ja punnita myytäviin paperipusseihin Lontoosta saapunutta teelähetystä. Työ oli yksitoikkoista ja juttuseurakin puuttui. Kun päivä viimein päättyi, säntäsi Olavi ovesta ulos ilman ainuttakaan suunnitelmaa. Iltapäivä taittui illan puolelle, ja Esplanadin puistossa oli paljon ihmisiä. Ravintola Kappelin edustalla oli neljän nuoren miehen iloinen joukko. Yksi heistä lausui voimakkaalla äänellään runoa heidän seurassaan oleville neidoille. Olavi tiesi miehet, sillä he kävivät usein ostamassa kaupalta tupakkaa. Puhuivat itsestään taiteilijoina. Eivät olleet Helsingistä, mutta kävivät täällä juhlimassa. Yksi miehistä oli edelliskesänä esittänyt puistossa viululla omaa sävelmäänsä. Olavista teos ei ollut kummoinen. Neitokaiset näyttivät miesten seurassa kuitenkin viihtyvän. Olavi vilkuili näitä neitoja. Turnyyrit korostivat lantioiden naisellisia muotoja. Erään tummatukkaisen neidon puvun alla oleva korsetti korosti tämän povea erityisen kiehtovasti. Neito huomasi liian kauan kestäneen tuijotuksen ja kumartui kuiskuttamaan ystävättärelleen. He kääntyivät katsomaan Olavia. Runonlausunta ei vielä keskeytynyt, mutta kohta näin kävisi. Olavi halusi välttää nolon tilanteen ja säntäsi juoksuun. Puna nousi korviin. Ajatus siitä, että taiteilijat ja heidän neitonsa alkaisivat huudella hänen peräänsä, tuntui painajaiselta. Hän vältti joukkion ryntäämällä kohti satamaa. Läntisellä rantakadulla askel rauhoittui. Hän potkaisi kadulla olevaa pientä kiveä. Puna ei hävinnyt korvista. Katse pysyi maassa ja se oli hyvä, sillä muuten jalka olisi uponnut kadulla olevaan hevosenläjään. Nolostutti, mutta hän ei oikein itsekkään tiennyt miksi. Mitään pahaa hän ei ollut kenellekään tehnyt. Tunnistivatko he hänet? Miten he suhtautuisivat häneen tullessaan jälleen ostamaan tupakkaa? Olavi käveli kohti etelää. Vasta tovin päästä hän nosti katseensa ja huomasi tutun hahmon laiturissa. Hänen sydämensä alkoi pamppailla entistä kovemmin. Tällä kertaa innostuksesta.


***


Uupunut Mattsson nojasi reelinkiin ja katseli Viaporin linnoitusta. Peruuntunut vapaailta harmitti. Helsingin riennot houkuttelivat, mutta miehistöpulan takia hän oli joutunut töihin. Huomenna he lähtisivät kohti Tukholmaa, ja konehuone oli saatava kuntoon. Heiltä puuttui rivistä kolme miestä. Se oli peräti puolet heidän lämmittäjistään. Jens oli ollut poissa jo pidemmän aikaa. Hän oli murtanut kinttunsa kaatuessaan konehuoneen portaissa ja jäänyt sairastuvalle Tukholmaan. Hän ei palaisi laivalle ennen joulua. Muutama päivä sitten Waltter ja Albert olivat sairastuneet muutaman tunnin välein. Molemmilla oli noussut kuume ja iho oli täyttynyt vesikelloista. Se oli tehnyt miehet todella sairaiksi, ja he eivät pystyneet töihin. Mattsson oli sairastanut samanlaisen taudin lapsena. Hän muisti siitä vain hirveän kutinan. Kolme jäljelle jäänyttä lämmittäjää paiskivat töitä ylimääräisissä vahdeissa. Se näkyi uupumuksena. Mattsson kokeili siirtää ripeimpiä trimmareita lämmittäjiksi, mutta ei siitä mitään tullut. Heillä lämmittäjän työhön kuului myös koneen voitelu ja koneventtiilien säätö. Taitamaton sai siinä aikaan vain tuhoa. Sijaistajan löytäminen oli hankalaa.


- Matsoni hei! Kuuleks sää! Siltavahti huusi toistamiseen. Oli Mattsson kuullut jo ensimmäisen huudon. Ärsytti, että kansimiehet puhuttelivat hän suomeksi. Kieli oli todella vaikeaselkoinen. Hän huusi kuitenkin takaisin.


- Vad?


- Suua kysytähän!


- Vem?


- Vanha tuttu. Tunnet kyllä. Tulehan katsomaan!


- Ej helvete, Mattsson tuhisi, mutta lähti kuitenkin kohti kulkusiltaa. Matkalla hän otti tummaläikkäisen nenäliinan taskustaan ja pyyhki sillä käsiään, sekä kaljulleen tulleet hikipisarat. Tulijan hän tunnisti jo kaukaa.


- Olavi! Härligt att träffa … äääh hienoa tavata! Miten sinulle kuuluu?


- Kiitos oikein hyvää. Entä tänne laivalle? Olavi kätteli Mattssonin ja vilkuili samalla ympärilleen. Hänestä tuntui kuin olisi tullut pitkän ajan jälkeen kotiin, olematta kuitenkaan hetkeäkään pois. Nähtyään S/S Porthanin laiturissa, oli Olavi juossut suorinta tietä laivaan vievälle sillalle. Vahtina oleva pohjalaispoika Pekka oli huutanut Mattssonia paikalle, ilman että Olavin täytyi tätä kysyä. Nyt Olavi kuunteli selostusta miehistöpulasta ja peruuntuneesta vapaaillasta. Ajattelematta yhtään enempää, keskeytti Olavi Mattssonin puheen.


- Minä voisin tulla.


- Sinä? Tulla minne?


- Tänne teille. Laivalla lämmittäjäksi. Tunnen koneen toiminnon. Tein sen kanssa niin paljon töitä viime talvena ja keväänä.


- Mutta me lehdemme jo huomene ja minä luule, että Walter ja Albert ovat kohta parempi.


- Mutta Jens. Sanoit että Jens ei palaa ennen joulua. Minä voin tulla tuuraamaan häntä.


Mattsson raapi takaraivoaan.


- Olet vielä nuori, mutta jos syksyksi tulet. Ehkä sitten palaat koti. Minä tiedän, että osaat konetta käyttä. Mutta huominen on liian pian. Lähdemme Stockholm, josta ajamme Lybeck ja sitten takaisin Stockholm ja Helsingfors. Helsingessä olemme muistakseni viides päivä lokakuu. Lehdemme sitten Lybeck ja käännämme siellä reitin ja tulemme takaisin Helsingfors. Silloin voit jäädä ehkä pois, mutta luulen että tarvitsemme sinua koko syksy.


- Voi pojat. Se vain sopisi hyvin, vaikka olisin mukana koko talvenkin, Olavi vastasi ja tarttui kaksin käsin Mattssonin käteen kätelläkseen tätä sopimuksen merkiksi.


- Talvi me käyttä Hangö satama, koska Helsingfors ei pääse. On jäitä.


Olavin innostus ei tarttunut konemestariin, mutta hän näki edessä olevan pojan taivaan lahjana huutavaan lämmittäjäpulaan.


- Tule. Me menemme tapaama kapten Karlsson.


Olavi seurasi Mattssonia komentosillalle, jonka yhteydessä oli kapteenin ja perämiehen pieni työtila. Komentosillan takaa nousi paksu, tumma savupiippu. Olavi tiesi, että se päättyisi kannen alla olevaan konehuoneeseen ja upouuteen sadan hevosen voimalla paahtavaan moottoriin. Kapteeni istui pöydän ääressä ja teki merkintöjä edessään olevaan kirjaansa. Mattsson koputti avonaisen oven pieleen ja meni pyytämättä sisälle. Olavi ei tohtinut mennä perässä, vaan jäi hermostuneena vilkuilemaan sisälle hyttiin, josta kuului ruotsinkielistä keskustelua. Hän oli niin kuin ei olisikaan ja keskittyi katsomaan telegrammia, jonka avulla välitettiin käskyt alas konehuoneeseen. Olavi havahtui vasta kun kuuli toisen kerran komennon.


- Kom in!


Hän ei ymmärtänyt sanoja.


- Olavi tule sisä, Mattsson päästi hänet pälkähästä.


Olavi astui sisälle hyttiin, otti lakin pois päästään ja tervehti hermostuneesti kapteenia.


- Kapten ei puhu suomea. Minä olen tulkki, Mattsson sanoi.


Karlsson oli uusi kapteeni laivalla. Sileät pisamaiset posket ja huolitellut kapeat punaiset viikset eivät luoneet mielikuvaa karskista merikarhusta. Myös kapteenin hiukset olivat punaiset. Yllään hänellä oli vahvasti prässätyt siniset housut sekä sininen takki kultaisin napein ja arvomerkein. Samanlaisia vaatteita oli rikkailla venäläisillä, jotka suorittivat huvipurjehdusta Helsingin edustalla. Karlssonin ainoa todelliseen merimieheen viittaava asia oli suupielessä roikkuva piippu. Kapteeni otti piipun suustaan ja aloitti Olaville osoitetun yksinpuhelun. Miehen ääni ärsytti. Se oli liian kimeä. Mikä merikapteeni tämä oikein oli? Olavi puri poskeaan. Kädet olivat selän takana ja oikea nyrkki puristi vasenta rannetta. Hän katsoi Karlssonia hievahtamatta. Välillä kapteeni piti tauon puheessaan, ehkä odottaen Olavin vastausta. Kun sellaista ei tullut, jatkoi hän puhettaan. Viimein hän lopetti, sanoi vielä muutaman sanan Mattssonille ja kääntyi pöytänsä ääreen. Koko aikana hän ei noussut seisomaan tai tervehtinyt Olavia muutenkaan.


- No tervetuloa. Kapten sanoi, että se on nyt sinusta itsestä kiinni. Hän sanoi, että olet jo melkein aikamies. Minä kerroin aikaisemmin, että sinä olet 15-vuotias …


- Melkein 16-vuotias, Olavi korjasi. Mattsson ei välittänyt keskeytyksestä, vaan jatkoi:


- Sinä tarvitset isäsi siunauksen. Lisäksi sinä vannot merimiesvala. Vala velvoittaa tottelemaan mitä kapten sanoo. Me tarvitse vastaus huomenna ennen puolipäivää. Jos vastaus on isältä myöntävä, lähdet mukaamme lokakuu, kun seuraavan kerran olemme Helsingfors.


Olavi ei uskonut korviaan. Hän pääsisi laivalle töihin.


- Kiitos. Kiitos konemestari Mattsson. Kiitos kapteeni Karlsson. En tule pettämään teitä, Olavi kätteli Mattssonia.


- Tule isäsi kanssa huominen ennen puolipäivä. Kysykää minua. Varmasti olen konehuone koko huominen päivä.


- Me tulemme. Kiitos vielä.


Olavi yritti tarjota kättään myös kapteenille, mutta Karlsson uppoutui kirjansa merkintöihin ja ei ollut enää huomaavinaan uutta lämmittäjää. Hetken kiusallisen hiljaisuuden jälkeen Olavi laittoi lakin päähänsä.


- No huomiseen. Tulemme isän kanssa paikalle.


Hän mietti hetken ja uskaltautui vielä lisäämään. - Atjöö kapten Karlsson.


Käsi ei noussut lippaan, mutta hän veti kantapäänsä yhteen, kuten oli nähnyt sotilaiden tekevän.









6. LUKU


Alkumatka meni juosten. Makasiinien ohi Kasarmitorille ja sieltä Kasarminkadun kautta Paanakadulle. Vasta harjatehtaan kohdalla, kun Paanakatu muuttui Rödbergsgataniksi, Olavin vauhti muuttui kävelyksi ja innostus huoleksi. Mitä isä sanoisi? Tästä juteltiin viimeksi tänä aamuna. Oli isä mitä mieltä tahansa, niin äiti olisi varmasti vielä enemmän vastaan ja se vaikuttaisi isänkin mielipiteeseen. He pelkäsivät, että Olaville kävisi merillä huonosti. Kuri laivoilla oli kovaa ja ruoka huonoa tai olematonta. Satamissa oli krymppareita, jotka yrittivät värvätä merimiehiä laivasta toiseen kyseenalaisinkin keinoin. Mutta Olavi ei heitä pelännyt. Hän oli valmis.


Antti ja Vilma painivat sängyn edessä lattialla. Kuten usein muutenkin, istui Hannes pöydän ääressä piippuaan poltellen ja ulos kadulle katsellen. Maija oli kamiinan ääressä. Huoneessa oli kuuma. Kamiinan päällä olevassa padassa porisi juureskeitto. Kuten äideillä on tapana, huomasi Maija ensimmäisenä poikansa jännittyneen olemuksen.


- Olavi. Mikä sinun on? Onko jotain tapahtunut?


- Voi äiti, isä. On tapahtunut. Jotain on tapahtunut.


- Ei kai mitään pahaa?


Hanneskin heräsi ajatuksistaan, otti piipun suustaan ja toisti vaimoaan: - Niin ei kai mitään pahaa?


- Ei, ei. Ei ollenkaan. Päinvastoin, Olavi vastasi. Hän huomasi olevansa hengästynyt. Maija ja Hannes katsoivat poikaansa ja odottivat tämän jatkavan. Antti ja Vilma eivät olleet keskeyttäneet painejaan.


- S/S Porthan, sai Olavi viimein sanotuksi.


- Niin? sanoivat Maija ja Hannes yhdestä suusta. Olavi veti henkeä ja jatkoi.


- S/S Porthan on satamassa. Täällä. Helsingissä. Minä, minä kävin siellä. Tapasin Mattssonin ja uuden kapteenin. Hänen nimensä on Karlsson.


Hannes ja Maija nyökyttelivät. He muistivat minkä vaikutuksen laiva oli heidän poikaansa tehnyt. He eivät kuitenkaan sanoneet mitään, ennen kuin Olavi pamautti.


- Minä pestauduin Porthanille lämmittäjäksi! Hän näki vanhempiensa epäuskoiset ilmeet ja jatkoi nopeasti.


- Sinun luvallasi tietenkin isä. Saanhan minä mahdollisuuden, saanhan?


- Ja minultako kukaan ei kysy mitään? Maijan kädet nousivat lanteille ja hän otti askeleen Olavia kohti.


- Voi toki äiti tietenkin kysyy, mutta Karlsson, siis kapteeni Karlsson puhui isän luvasta.


Alkoi yleinen hälinä, kun kaikki puhuivat toistensa päälle. Maija hyökkäsi esikoisensa ja miehensä kimppuun. Hannes yritti kysellä pestistä. Olavi yritti kertoa siitä. Antti ja Vilma lopettivat painimisensa ja seurasivat tilannetta kiinnostuneina. Sekava tilanne ei vienyt mihinkään. Viimein Olavi veti keuhkonsa täyteen ja huusi.


- Antakaa minun puhua! Äänen täytyi kuulua uudelle oopperalle saakka. Maija ja Hannes katsoivat suu auki poikaansa. Vilma meni lattialla istuvan Antin selän taakse piiloon. Olavi antoi äänensä rauhoittua ja käytti saamaansa tilaa hyväkseen.


- Äiti, isä. Kyse on lämmittäjän sijaisen pestistä. Jouluun saakka. Sitten vakinainen mies palaa töihin. Hänellä on kinttu murtunut. Liityn miehistöön lokakuussa, kun laiva on seuraavan kerran Helsingissä. Matkaamme Lyypekkiin ja sieltä takaisin Helsinkiin. Voin halutessani jäädä jo silloin pois.


- Mutta lämmittäjäksi Olavi … eikö se ole kamalan raskas työ, Maija sanoi nyt enemmän huolissaan kuin vihaisena.


- Mikä työ ei olisi raskasta? Sitä paitsi ettekö muista, että S/S Porthanilla lämmittäjät toimivat samalla konemiehinä. Tämä ontodellinen tilaisuus saada oppia. Katso minua äiti. Olen jo aikamies, Olavi sanoi ja pullisti käsivarsiaan voimamiehen tavoin.


Tottahan se oli. Poika oli jo yli Hanneksen mitan. Pitkä hujoppi. Ainakin kaksi ja puoli kyynärää. Ellei pidempikin. Hartiat olivat leventyneet. Samoilu Töölön metsissä näkyi jäntevyytenä nuoressa kehossa. Hiukset olivat edelleen vaalea pellavaa, ja kasvoissa tuikki kaksi kirkkaan sinistä silmää. Varhaisista lapsuusvuosista oli kuitenkin tapahtunut myös se muutos, että leukaan ja ylähuulen yläpuolelle alkoi kasvaa vaaleita parran haituvia. Poika oli tosiaan jo lähes aikamies.


- No pärjääthän sinä siellä voimallasi. En minä sitä, mutta …


- Isä. Palkkakin on hyvä. Paljon parempi kuin Koroleffin maksama palkka, Olavi keskeytti isänsä vastaväitteet.


- Mutta entä Koroleff sitten? Mitä teet joulun jälkeen, kun pestisi Porthanilla loppuu?


Totta. Sitä Olavi ei ollut miettinyt ollenkaan. Ratkaisu siihenkin kypsyi innostuneissa aivoissa nopeasti.


- Puhun huomenna Koroleffin kanssa. Tai vaikka vielä tänään. Antti on reipas nuori mies, Olavi sanoi, käänsi katseensa pikkuveljeensä ja kysyi.


- Entä jos Antti menisit sijaistamaan minua Koroleffin kauppaan? Minä palaan sitten työhön, kun pestini laivalla loppuu.


Antti innostui ideasta. Kansakoulu loppuisi keväällä ja hän ei tiennyt mitä sen jälkeen tapahtuisi. Myös Hannes vakuuttui. Vain Maija oli vastaan. Äidin vastuksesta huolimatta Olavi ja Antti lähtivät Koroleffin puheille. Kauppias ei pitänyt ajatuksesta, että menettäisi ahkeran apulaisensa, mutta antoi siunauksensa poikien suunnitelmalle. Hän tunsi Olavin kaipuun merille, ja kun hän vielä tiesi Antin, ei hän halunnut olla apulaisensa unelmien tiellä. Poikien palatessa kotiin ja kertoessaan innostuneina uutisiaan, ei Maija kommentoinut niitä millään tavoin. Hänellä oli aavistus, äidinvaisto. Hän ei uskonut, että Olavi tulisi kotiin nopeimmillaan jo kahden viikon jälkeen.



***


Jännittyneestä odotuksesta huolimatta kuluneet päivät sekä viikot olivat saaneet siivet alleen. Hannes oli hyväksynyt poikansa pestin ja merimiesvalansa Olavi oli vannonut raatihuoneella heti seuraavana perjantaina. Saadun todistuksen hän oli piilottanut huolellisesti patjansa alle kuubalaisen sokerisäkin palasen viereen. S/S Porthan tulisi takaisin Helsinkiin jo vajaan viikon päästä. Lokakuun ensimmäinen päivä oli pyhä ja perheen yhteinen vapaapäivä. Viimeinen sellainen, sanoi Maija aamulla herätessään. Kun Olavi korjasi, että vain hetkeen, ei Maija vastannut mitään. Vaikka ulkolämpötila oli laskenut, ja yöllä oli ollut hallaakin, pakotti Maija perheensä yhteiselle retkelle. Antti ja Vilma laittoivat vastaan, mutta Olavi pyysi heitä mukaan.


- Pidetään läksiäiseni, kunnes jouluna juhlimme taas yhdessä.


Lopulta heillä oli mukava päivä. He kävelivät Alphyddanin Vesilinnalle saakka. Olavi, Antti ja Vilma säntäilivät polulta sinne tänne toisiaan jahdaten. Pajukot rapisivat ja Vilma kiljui sekä pojat karjuivat. He olivat vielä kerran rosvoja, sotilaita ja tutkimusmatkai lijoita. Vielä kerran lapsia. Maija hymyili seuratessaan heidän temmellystään. Ainoastaan Hannes oli alkumatkasta vaisu. Hän oli ollut Vännin luona istumassa iltaa ja joutui kävelymatkan aikana muutamaan otteeseen tyhjentämään vatsalaukkunsa sisällön. Hän piristyi vasta saatuaan ison mukillisen Maijan tekemää kotikaljaa. Se oli varattu erikoistilanteita varten. Nyt oli sellainen. Aurinko paistoi täydeltä taivaalta, vaan ei jaksanut lämmittää enää keskikesän voimalla. Sää oli kirpakka, ja sokeritehtaan kohdalla tarttui puna jo Hanneksenkin poskiin. Lopullisesti puna tarttui kaikkien poskille, kun he kiipesivät Vesilinnan mäelle. Kiipeäminen kannatti, sillä ylhäällä odotti tutuksi tullut palkinto; kotoisa ja kaunis Helsingin siluetti rautateineen, kirkkoineen, kivitaloineen ja työläisten kortteleineen. Maija levitti eväät tasaiselle kalliolle ja pyysi perheensä syömään. Olavi ei ollut ensimmäisenä herkkujen kimpussa, vaan hän unohtui katsomaan edessään avautuvaa maisemaa. Lokakuunsää kylmäsi torpat sekä asunnot ja savukiehkuroita nousi lähes jokaisesta savupiipusta. Olavi maalasi mieleensä näkymän rakkaasta kotikaupungistaan.


Heidän vieressään kasvoi suuria vaahteroita, jotka olivat jo osin tiputtaneet lehtensä. Ruokailun jälkeen Olavi, Antti ja Vilma tekivät lehdistä suuren röykkiön ja alkoivat heitellä niillä toisiaan. Hannes ja Maija toruivat heitä, mutta lapset eivät siitä välittäneet, vaan kävivät lehtien kanssa vanhempiensa kimppuun. Viimein koko perhe kävi keskenään vaahteranlehtisotaa. Kotiin he palasivat väsyneinä ja onnellisina vasta kun ilta jo hämärtyi. Heidän vaihtaessa yöasuihin, tippui, huoneen lattialle keltaisia ja punaisia lehtiä. Olavi yritti siivota ne pois, mutta Maija esti häntä ja sulki esikoisensa syleilyynsä.


- Anna minun nähdä lehdet tuossa vielä aamulla ja herätä siihen onnen tunteeseen, minkä tämä päivä minuun toi.


Maija siivosi lehdet aamulla ennen töihin lähtöä. Kaikkein suurimman ja kauneimman hän laittoi vaivihkaa heidän ainoan kirjansa, isältään perityn Raamatun väliin.









7. LUKU


Koulupäivä oli ollut jälleen vaikea. Opettaja seisotti häntä nurkassa, koska tämän mielestä Vilma hutiloi läksyjensä kanssa. Käsiala oli kuulemma lukukelvotonta. Vilma ei voinut sille mitään. Oikealla kädellä kirjoittaminen oli vaikeaa. Hän teki kaiken vasemmalla kädellään, mutta koulussa pakotettiin kirjoittamaan oikealla. Se ei ollut reilua. Onneksi hän sai sentään kotona piirtää vasemmalla kädellään. Piirtämisestä hän piti. Piirtämällä pystyi tuomaan toiveitaan ja pelkojaan paperille. Se tuntui aina yhtä helpottavalta. Tänään hän ei kuitenkaan malttanut piirtää, vaan ryntäsi koulun jälkeen suoraan Ulriikanporinvuorelle merta tähystämään. Oli jo lokakuun viides päivä ja veljen pois vievä laiva tulisi kohta. Vilma aisti miten innoissaan veli oli. Samalla oli jännittävää tietää, että Olavi näkisi vieraita maita. Pelottavaa oli se, että jos veli ei tulisikaan takaisin. Olavi vakuutti palaavansa viimeistään jouluksi. Kun Vilma oli kysynyt asiaa vielä äidiltä, oli tämäkin vastannut:


- Viimeistään jouluateriaa syömme yhdessä.


Mutta äiti oli miettinyt vastaustaan liian pitkään, ja Vilma oli nähnyt hänen silmissään surun. Tunteet olivat myrskynneet ääreltä toiselle, mutta kun Vilma näki Kustaanmiekassa mustaa savua ainoasta savupiipustaan työntävän kaksimastoisen aluksen, valtasi innostus sijan kaikelta muulta. Hän säntäsi juoksuun kohti Koroleffin kauppaa.


***


Maija ei voinut pidätellä itkuaan. Huomenna hänen poikansa jättäisi heidät. Hanneksen yritys rauhoitella vaimoaan oli yhtä toivotonta kuin marraskuisen meren lämmittäminen yksinäisen kynttilän avulla. Illalla ei uni tahtonut tulla kenellekään. Olavia jännitti, vatsassa kiersi ja vähät unet olivat levottomia. Hän oli pakannut tavaransa äidin tekemään vaaleaan kangassäkkiin. Mukana olivat puhdas alusvaatekerrasto, talvilakki ja -takki sekä villakintaat. Päällimmäisenä säkissä oli muutama pala leipää, jotka Maija tunki väkisin mukaan. Leipäpalojen päällä oli vielä todistus vannotusta merimiesvalasta, sekä viime hetkellä mielijohteesta sinne pakatut Olavin itsensä tekemä pajupilli ja Vilman tekemä piirustus, joka esitti heidän perhettään syömässä eväitä Vesilinnan juurella. Vilma oli antanut sen hänelle edellisenä kesänä ja kertonut, että piirustus teki Vilman onnelliseksi. Se kuvasi hänelle tärkeitä asioita. perhettä, kesää ja yhteisiä huviretkiä.


***


Aivan kuten niin monena aamuna aikaisemminkin, Olavi havahtui, kun Hannes ja Maija nousivat punkastaan ja alkoivat valmistautua tulevaan päivään. He istuivat perheenä pöydän ääreen syömään leipää ja juomaan vettä. Hieman ennen puolta kuutta Olavi kätteli veljensä ja isänsä. Vilman hän nosti syliinsä. Tyttö oli jo kymmenen, mutta kevyt kuin keijukainen. Vilma kiersi kätensä Olavin kaulan ympärille ja kuiskasi veljensä korvaan.


- Lähetä sellainen postikortti. Jooko? En ole ikinä saanut sellaista.


- Minä lähetän, Olavi lupasi ja laski Vilman lattialle. Maijan silmät täyttyivät kyynelistä. Olavi ei voinut mitään ja alkoi itsekin itkeä.


- Äiti, en ole poissa kuin hetken. Saan meriltä hyvän palkan ja se auttaa meitä elämässä eteenpäin, hän ei ollut varma lohduttiko enemmän äitiään vai itseään.


- Niin, me äidit olemme tällaisia, Maija pyyhki Olavin poskelle tippuneen kyyneleen ja jatkoi.


- Pidä itsestäsi huoli. Lupaa se. Minulla on äidinvaisto. Lupaa minulle, että seuraat vaistoasi ja tunteitasi. Siten pysyt turvassa.


- Minä lupaan äiti, Olavi halasi lujasti äitiään.


Hän heilautti säkin olalleen ja lähti. Päästyään pihalle, hän ei enää huomannut ikkunassa rinnakkain seisovaa kahta hahmoa, jotka seurasivat kuinka heidän poikansa aloitti matkansa kohti suurta seikkailua. Haikeus kaikkosi jo Rödbergsgatanilla ja innostus sekä uhmakkuus valtasivat mielen. Äiti on vähän höpsö, mutta sellaisia äidit ovat. Joskus on aika päästää irti. Paanakadulla kulku muuttui jo innostuneeksi juoksuksi. Olavi Hanneksenpojalla oli kiire maailmalle.









8. LUKU


Perjantaipäivä opeteltiin tapoja. Mattsson teki selväksi, että hän oli pomo. Ihan ensimmäiseksi hän tarkasti merimiesvalasta saadun todistuksen, ja ohjasi Olavin samaan vahtiin vesikelloista toipuneen Walterin kanssa. Myös Albert oli parantunut, ja lämmittäjien rivit olivat pitkästä aikaa täydet. Miehistön ahtaat majoitustilat olivat kannen alla. Kolmessa kerroksessa olevat punkat olivat kapeat ja höyläämättömästä puusta rakennettu. Olavi sai paikan yläpunkasta. Konetta huollettiin alkavaa matkaa varten. Satamassa mentiin kolmessa vahdissa siten, että oli neljä tuntia töitä ja kahdeksan tuntia lepoa. Kun lähdettäisiin merelle, muuttuisi rytmi kahteen vahtiin, neljä tuntia töitä ja neljä lepoa. Tiedotteen mukaan tuulta ei ollut odotettavissa, ja alkumatka mentäisiin moottoreiden voimin.


Lauantaiaamuna nostettiin höyrynpainetta. Hiiltä mätettiin lapio toisensa jälkeen koko ajan kuumempina käyviin uuneihin. Hiki virtasi hailakan sinisten työhaalareiden alla. Kun Nikolain kirkon kello löi kello yhden merkiksi, antoi kapteeni käskyn irrottaa köydet. Konehuoneessa olleelle Olaville se oli hetki muiden joukossa. Telegrammi välitti käskyn komentosillalta, ja Olavi sekä Walter avasivat venttiileitä, jotta koneeseen saatiin tehoja ja laiva irti laiturista. S/S Porthan suuntasi merelle. Helsingin siluetti loittoni kadoten lopulta horisonttiin.


***


Lokakuinen meri oli harvinaisen tyyni. Tuuli ei antanut edes lupausta itsestään. Tämä lisäsi konehuoneessa sekä hiilen kulutusta, että hien määrä. Trimmarit toivat lämmittäjille kylmää ja laihaakauravelliä juotavaksi. Pelkkä vesi ei pitänyt voimia tallella. Neljä tuntia rankkaa työtä ja neljä tuntia unentäyteistä lepoa. Koneen melun yli ei vahtien aikana juuri puhuttu. Lapioitiin hiiltä ja tarkkailtiin konetta. Vapaavahdilla syötiin tarjolla olevaa ruokaa. Joskus se jäi tekemättä, sillä Olavi saattoi nukahtaa ennen kuin pää osui punkan pohjaan. Se oli virhe, sillä ilman ravintoa seuraavaa vahtia ei jaksanut. S/S Porthan söi paljon polttoainetta, mutta niin söi lämmittäjien ruumiitkin, ja kauravelli ei yksin riittänyt voimien ylläpitoon. Äidin mukaan pakottamat leipäpalat eivät tuntuneet enää turhilta. Näin mentiin puolitoista päivää. Käsiä ja jalkoja pakotti. Ruumis ei palautunut neljässä tunnissa vahdin aiheuttamasta väsymyksestä.


Maanantaiaamuna ennen sarastusta Olavi tunsi kuinka laiva alkoi keinua. Pian komentosillalta tuli käsky ajaa koneiden tehoja alas. Noussut tuuli oli vastainen, mutta kapteeni päätti mennä purjeilla, sillä hiiltä oli jo kulunut liikaa. Vahdin loputtua helpottunut Olavi kiipesi ensimmäistä kertaa kannelle. Raikas meriilma iski kasvoille. Se oli viileää ja helppoa hengittää. Auringosta ei näkynyt vielä kajoakaan. Sen sijaan taivaalla oli tähtiä enemmän kuin Hietaniemen rannalla oli hiekanjyviä. Oli Olavi nähnyt tähtitaivaan ennenkin, sillä Rööperin kadut olivat pimeitä, ja tähdet erottuivat selvästi. Ei niitä silti ikinä ollut näin paljon näkynyt. Tuuli kumisi purjeissa ja veden pinta solisi laivan kyljissä. Mitään muuta pimeydessä ei ollut. Oli vain tähtitaivas ja hän itse. Lopulta hän havahtui kannelta kuuluviin ääniin, kun halssia vaihdettiin ja laiva kääntyi. Olavia vilutti. Hän meni kannen alle lepäämään


***


Keskiviikkoaamuna meri muuttui joeksi. Koneet käynnistettiin, ja niiden tärinä herätti nukkuvan Olavin. Uni karisi nopeasti silmistä. Nyt lähestyttiin Lyypekkiä. Se täytyi totisesti nähdä! Nouseva aurinko värjäsi joen varrella näkyviä taloja. Suurissa olkikattoisissa taloissa oli valkoisiksi kalkitut seinät ja tummaksi värjätystä puustatehdyt ovet sekä ikkunanpielet. Pian joki haarautui. Haarojen keskelle jäävällä saarella oli Lyypekki. Aivan kuten Helsingissäkin, niin myös täällä satamaan näkyi kaksi suurta kirkkoa ja niiden välistä pilkistävä yksinäinen tehtaanpiippu. Waltteri sanoi, että kaupunki ei ollut Helsinkiä suurempi, mutta erilainen se ainakin oli. Se oli paljon tiiviimmin rakennettu. Korkeat, kolme tai neljä kerroksiset kivitalot peittivät näkymän syvemmälle kaupunkiin. Pitkät puiset laiturit viistivät joenrantoja. Kivestä muuratut makasiinirakennukset erottivat laiturit kaupungista. Varastotilaa oli paljon. Se lienee luonnollista, sillä myös satamassa olevia laivoja oli paljon. Suurin osa kulki höyryllä, mutta purjelaivojakin oli joukossa. Kolmimastoinen suuri fregatti vangitsi Olavin katseen. Laiva oli niin suuri, että ihmetytti miten se ylipäätään pääsisi joella kääntymään. He menivät sen keulan puolelle laituriin. Fregatti oli enemmän kuin kaksi kertaa S/S Porthania pidempi ja sen kansi oli ainakin viisitoista jalkaa heidän yläpuolellaan. Puiset kyljet olivat kiiltävän mustat. Isomasto näytti nousevan lähes taivaaseen saakka. Fregatti oli saapunut satamaan vasta äsken, sillä sen raakapuissa roikkui purjeita sitovia, vieraalla kielellä toisilleen huutelevia miehiä. Juuri tuollaiseksi pelottomaksi merimieheksi Olavi näki itsensä. Mattsson ilmoitti, että satamassa siirryttäisiin taas kolmeen vahtiin. Olavilla olisi edessään kahdeksan tunnin lepo. Hän halusi käydä Lyypekissä ja meni kysymään asiaa konemestarilta Tämä oli kuitenkin pahalla päällä, niin kuin oli ollut Helsingistä asti. Vastaus oli sen mukaisen tyly:


- Ei. Sinä olet minun vastuu. Minun ei ole varaa lähettää mies Lybeck elämään ja katoamaan sinne. Tarvitsen joka mies paluumatka.


- Mutta en minä ole menossa juhlimaan. Haluan vain nähdä kaupunkia, Olavi yritti.


- Katso myöhemmin. Nyt työ, Mattsson lopetti keskustelun.


Olavi nyökkäsi ymmärryksen merkiksi, mutta hänen sisällään kiehui. Rystyset muuttuivat valkoisiksi, kun kädessä oleva suikka puristui tiukemmin nyrkkiin. Mitä Mattssonille oli tapahtunut? Viime keväänä konemestari oli ollut niin mukava. Nyt hän olikomenteleva päsmäri. Maissa Olavi halusi käydä. Yksi Mattsson ei sitä estäisi.


***


Seuraavan vahtinsa päätyttyä Olavi meni jälleen kannelle katsomaan kaupunkia. Kadut olivat täynnä askeleita ja iloa. Ilma oli lämpimämpi kuin Helsingissä. Olavi veti keuhkonsa täyteen, mutta ei saanut nenäänsä muuta kuin omien vaatteidensa hiilen tuoksun. Makasiinien takana näkyvien kauppaliikkeiden, majatalojen sekä kestikievareiden tuoksu pysyi ulottumattomissa. Hänen oli päästävä sinne. Olalle laskeutunut käsi pelästytti ja repi irti mietteistä.


- Olavi. Oletko muistanut syödä, vai haaveilla täällä vain ulkomaailma? Mattsson tuli Olavin viereen nojaamaan reelinkiin.


- Kyllä tämä tässä haaveillessa menee, Olavi vastasi ja tutki samalla katseellaan Mattssonia. Hän ei tahtonut tuntea miestä, sillä rasvaiset ja hiilenpölyiset vaatteet olivat vaihtuneet hohtavan valkoiseen asuun ja merimieslakkiin. Lakissa luki kullatuin kirjaimin S/S Porthan.


- Menehän syömä. Satamassa olo on helpompi, mutta tarvitset voimia paluumatkat.


- Kuulkaa konemestari. Enkö minä voisi sittenkin käydä maissa? Olavi ohitti Mattssonin kommentin. Mattsson otti lakin päästään ja kumartui sylkäisemään reelingin yli. Hän raapi vielä kaljuaan ennen kuin vastasi.


- Täällä odotti sähkösanoma Stockholmasta. Jens jalka on kunnossa. Hän voi palata laiva, kun olemme Stockholm seuraava kerta. Minä ajattelin, että sinä jäisit pois, kun palaamme Helsingfors. Me pärjämme matka Helsingfors Stockholma yksi mies vajaa.


Olavi ei halunnut ymmärtää kuulemansa.


- Ettäkö jäisin pois? Juurihan minä aloitin, ja …


- Sinä pärjäsi tulomatka tänne hyvin, mutta Jens vakituinen mies. Olet tervetullut takaisin, kun me tarvitsemme, Mattsson puhui Olavin päälle.


”Kun me tarvitsemme”, Olavi pyöritti sanoja päässään. Mitä kotonakin sanottaisiin? Hänelle naurettaisiin. Suurisuinen merimies palaisi yhden pienen matkan jälkeen kotiin. Hän ei vastannut Mattssonille mitään, käänsi vain katseensa pois. Konemestari jatkoi tästä välittämättä.


- Minä ja kapten mennä nyt Lybeck. Olen luvannut, että Albert voi mennä maihin seuraava vapaa. Meidän lähtö Helsingfors kuitenki vasta lauantai tai sunnuntai. Meidän täytyy odottaa matkustajat toinen laiva Ameriikasta. Sinä voit mennä maihin huomenna ilta. Sinun täyty vain hieman peseytyä ja vaihta puhtaat vaatteet. Saat puvun lainaksi. Onko tämä selvä?


- On. Kiitos, kuului vaisu vastaus.


- Olet ansainnut. Toimit hyvin ja reippaasti. Jens vain tulee takaisin ja on vakituinen mies.


- Ymmärrän ja kiitos vielä kerran, Olavi yritti saada pienen hymyn kasvoilleen. Maihinpääsy ei tuntunut enää tärkeältä.


Mattsson lähti Lyypekkiin ja Olavi syömään. Ravinnon myötä alkoi innostus maihinpääsystä nostaa päätään. Hän näkisi sentään Lyypekin. Mutta kotiin ei tuntunut vielä ollenkaan oikealta palata. Hänen matkansa ei ollut edes alkanut. Seuraa vaistoasi ja tunteitasi, oli äiti sanonut hänelle vain muutama päivä sitten. Ja niin Olavi tekisi.

Tunnit matelivat kuin tyvenneen joutunut airoton jolla. Yön tunneille sattuneen vahdin aikana ei tapahtunut mitään. Aamun vapaavahdilla Olavi nukkui. Herättyään hän nosti saavilla vettä joesta ja pesi pahimmat hiilen värjäämät kasvoista pois. Mattssonilta hän sai lupalapun laivasta poistumiseen sekä lainaksi S/S Porthanin edustuspuvun. Se oli muuten samanlainen kuin konemestarilla itsellään, mutta olkapäiltä puuttuivat alipäällystön kultaiset poletit. Olavi ei merkkejä kaivannut. Näin hienoja vaatteita hän ei ollut ikinä pitänyt yllään. Nyt sopisi kohdata vaikka ne Esplanadin puistikon nuoret neidot.


Myöskään päivän vahdissa ei ollut tekemistä, ja Olavi keskittyi vain pitämään juuri pestyt kasvonsa puhtaina. Vahti loppui iltapäivällä kello kuusi. Hän säntäsi punkalleen, vaihtoi lainavaatteet päällensä, tarkisti että lupalappu oli taskussa ja juoksi kannelle ja sieltä suureen maailmaan. Seuraava vahti alkaisi kello kaksi yöllä. Riittäisi että hän tulisi puolta tuntia aikaisemmin takaisin. Siinä ajassa ehtisi vaihtaa vaatteet ja syödä jotain. Mutta nyt kaikki oli vasta alussa. Edessä näkyi kestikievareita ja kauppaliikkeitä. Erään kestikievarin edessä mies soitti haitaria, ja miehet sekä naiset tanssivat avoimesti kadulla. Houkutti maistaa tuopillinen olutta, mutta taskussa oli vain muutama Suomen markka. Ne eivät täällä maksuksi kelpaisi. Kestikievareista huomio siirtyi viereiseen fregattiin, jota hän oli ihastellut jo muutama päivä sitten. Laivalta astui maihin merimies, jonka iho oli ruskea kuin kallein suklaamakeinen. Suuret valkoiset silmät erottuivat kasvoista kuten täysikuu pilvettömältä taivaalta. Hän oli ainakin päätä Olavia pidempi. Varustamo ei ehkä osannut varautua hänen kokoisiinsa merimiehiin, sillä merimiespusero näytti hänen yllään yhtä surkean pieneltä kuin mollamaijan vaatteet tyttölapsen päällä. Lakki peitti miehen päälaen, mutta Olavi epäili hiuksien olevan pienellä kiharalla, aivan kuten koulukirjojen kuvissa Afrikan miehistä. Miehen kävellessä kaupungille päin, väistivät vastaantulevat ihmiset pelokkaina tämän jylhää hahmoa. Mistä kaukaa tuo laiva oikein tuli?


Nyt fregatti oli miestä kiinnostavampi. Olavi katsoi vierekkäin olevia S/S Porthania ja fregattia. Toinen veisi hänet epäonnistujana kotiin. Toinen voisi viedä hänet valtameren toiselle puolen.


- Seuraa tunnettasi, Olavi toisti itselleen äitinsä sanoja ja käveli kohti fregattia. Hän kiihdytti askeleitaan, ja puhisi vielä itsekseen.


- Perkele, minähän pestaudun tuonne!


Päähän ei mahtunut muuta. Ei perhettä, ei Koroleffiä eikä Albertinkadun sänkyä. Fregatti oli ilman mitään järjellistä syytä hänen ainoa vaihtoehtonsa. Hän kiipesi päättäväisesti siltaa ylös kohti kantta. Vahti katsoi kummissaan nopeasti lähestyvää pitkää honteloa vierasta. Hetken ihmeteltyään hän nosti kämmenensä pysähtymisen merkiksi. Tämä ele oli tullut tutuksi Olaville jo hänen yrittäessään päästä laivoihin Helsingissä. Tällä kertaa hänen asiansa oli kuitenkin aivan muuta kuin laivaan tutustuminen.


- Iltaa. Nimeni on Olavi Hanneksenpoika ja haluan pestautua tälle laivalle. Kenen kanssa voisin asiasta jutella?


Vahti laittoi kätensä puuskaan ja vastasi vieraalla kielellä ilkikurisen hymyn kera. Eihän hän tietenkään suomea ymmärtänyt. Olavi kokeili venäjää, mutta sekään ei tehonnut. Vahti seisoi hievahtamatta ja virnuili. Heillä ei ollut yhteistä kieltä. Mitä nyt tehdä? Auttaisiko elekieli? Mutta kuinka kertoa, että pestautuisin tänne? Tämänkaltaisissa laivoissa oli aina huutava pula miesvoimasta, siitä Olavi oli varma. He tuijottivat hetken toisiaan. Virne oli poissa. Vahdin kasvot pysyivät ilmeettöminä ja välinpitämättöminä Olavia ja tämän asiaa kohtaan. Innostus katosi. Olavi käänsi vahdille selkänsä ja luikki nopeasti tiehensä. Hänen teki mieli lyödä itseään. Mitä hän oli oikein ajatellut? Jättää noin vain koti ja perhe? Maassa ollut pienen perunan kokoinen kivi sai kovan potkun ja napsahtiäänekkäästi makasiinirakennuksen seinään. Häpeä valtasi tilaa suuttumukselta. Mitähän vahti ajatteli hänestä? Olavin oli täytynyt olla hänen mielestään huvittava näky. Tai säälittävä. Kai vahti muuten olisi pyytänyt jonkun paikalle selvittämään vieraan asiaa. Kädet painuivat taskuun. Sieltä nyrkkiin löytyi Suomen markat. Niitä ei ollut montaa. Voisiko niillä kuitenkin tehdä täällä jotain kivaa? Mitä ja miten muka? Ajatukset risteilivät turhista asioista toisiin. Illalta puuttui punainen lanka. Lyypekki ei tuntunut enää yhtään kiinnostavalta. Olavi otti toisen kiven maasta ja viskasi sen S/S Porthanin sekä fregatin välistä jokeen.


- Eikö Olavi uskalla mennä mihinkään? S/S Porthanin vahtina oleva turkulaispoika huuteli ilkikurisella äänellä. Olavi ei vaivautunut vastaamaan. Hän kääntyi ja lähti. Samaan aikaan tuli liikettä myös fregatin sillalle. Kaksi sinisiin takkeihin ja valkoisiin housuihin pukeutunutta miestä hoiperteli alas laiturille. Molemmilla oli olkapäillään kultaisia raitoja kolmin kappalein. He tukivat toinen toistaan ja hoilasivat vaappuvaan tahtiin Olaville vierasta sävelmää. He olivat julkisella paikalla niin tukevassa humalassa, että Helsingissä moisesta joutuisi jalkapuuhun istumaan. Miesten käytös ja sen mahdolliset seuraukset alkoivat kiinnostamaan. Olavi sai illalleen punaisen langan.


***


Kaksikko hoiperteli kaupungille päin. Olavi seurasi heitä korkeiden kivitalojen reunustamiin kortteleihin. Kaduilla oli tungosta, ja kun hetkeksi unohtui vilkuilemaan korkeuksissa olevia kattoja, meinasi kadottaa seuraamansa miehet. Nämä jatkoivat laulamistaan ja olivat kävelleet onneksi kääntymättä kohti tehtaanpiippua. Olavi sai heidät silmiinsä juuri kun he kääntyivät tehtaan kulmalta. Hän kiiruhti askeleensa juoksuun ja tönäisi epähuomiossa vastaan tullutta miestä, joka jäi huutamaan ja puimaan nyrkkiä.


- Anteeksi, Olavi huusi suomeksi ja levitti anteeksipyytävästi käsiään. Se ei saanut nyrkin puimista loppumaan. Hän unohti miehen, kiiruhti kaksikon perään ja sai humaltuneet taapertajat taas näköpiiriinsä. He olivat äskeistä tietä paljon rähjäisemmällä kadulla. Laskiämpärit haisivat voimakkaasti. Talot hilseilivät. Osa ikkunoista oli rikki ja korvattu karkeatekoisilla lautaluukuilla. Pian miehet kääntyivät vielä kerran. Nyt he tulivat lyhyelle umpikujalle, josta puuttui kivetys. Virtsa valui pitkin hiekkaa. Se oli peräisin kujaa reunustavan huonokuntoisen, joskus kauan sitten keltaiseksi maalatun puutalon seinustalla olevista miehistä ja naisista. Heitä tuli ja meni rakennuksen kivijalassa olevasta avoimesta oviaukosta. Sinne menivät myös fregatilta tulleet miehet. Oviaukon päällä oli kyltti, johon maalattu sana ”Freudenkeller” oli haalistunut lähes lukukelvottomaksi. Sisältä kuului humalaista puhetta ja haitarin soittoa. Olavi mietti hetken, ennen kuin uskaltautui kurkistamaan oviaukosta sisään. Paikka oli tupaten täynnä toisiinsa kietoutuneita ihmisiä. Piipuista ja sätkistä leijaileva savupatja peitti salin katon. Hän epäröi mennä sisään. Mitä hän tuolla tekisi?


- Kommen sie meine Junge. Was wunscht Du?


Nainen puhui hänelle. Tämä seisoi sisäpuolella ja ojensi kättään Olavia kohti. Hän oli maalannut poskensa täysin punaisiksi. Vaaleat osin harmaantuneet hiukset hapsottivat jokaiseen ilmansuuntaan. Silmät olivat lasittuneet. Toinen yläetuhammas puuttui. Yllään hänellä oli ruskea hame ja ei juuri muuta. Yläosaa peitti vain valkoinen aluspaita, jonka nyörit olivat auki ja toinen rinta oli karata paidan alta. Olavi katsoi naista sekunnin liian pitkään. Tämä otti sen kohteliaisuutena ja nosti rintansa paremmin näkyville.


- Diese wunscht Du?


Olavi keksisi jotain muuta tekemistä. Tänne hän ei jäisi. Nainen huuteli vielä hänen peräänsä, mutta nyt Olavi kuunteli jo jotain muuta. Umpikuja loppui korkeaan puiseen aitaan. Freudenkellerin ja aidan väliin jäi kapea tila. Huuto kuului sieltä. Olavi ei ymmärtänyt sanoja, mutta äänenpaino ei jättänyt mitään epäselväksi. Jollain oli hätä.

Olavi kurkisti varovasti kulman taakse. Jos tilanne näyttäisi siltä, voisi hän ottaa jalat alleen ja häipyä. Se kävi jo mielessä. Kujalla oli selin häneen kaksi miestä. Toinen näytti sirkuksesta karanneelta voimamieheltä. Toinen miehistä oli selvästi pienempi ja hintelämpi, mutta kun hän käänsi päätään, kiilsi pahuus hänen viirusilmässään. Toinen silmä oli väritön ja mitään näkemätön. Miesten yllä olevat paidat olivat kenties joskus olleet puhtaanvalkoiset, mutta nyt ne olivat tummat ja veriset. Voimamiehellä oli pitkä puukko kädessään. He ahdistivat aitaa vasten nuorta poikaa. Pojan silmistä paistoi pelko ja suupielestä vuoti verta. Poika yritti pitää hyökkääjiä loitolla laudan pätkän avulla. Voimamies sai toisella kädellään kiinni laudasta ja nosti puukkokätensä päänsä päälle valmiiksi iskuun. Hän teki sen tappaakseen. Olavi ei loppuen lopuksi miettinyt mitä tekisi, vaan hän toimi vaistonsa varassa ja hyökkäsi puukkokäden kimppuun. Mies oli niin keskittynyt uhriinsa, että takaapäin tullut hyökkäys oli täysi yllätys. Olavi sai kaksin käsin kiinni miehen ranteesta ja veti tätä itseään päin. Mies horjahti, mutta ei kaatunut. Hän oli vahva kuin härkä ja tapellut ennenkin. Korsto kääntyi ympäri ja hölmistyi. Hän ei ehkä osannut odottaa näin nuorta vastustajaa. Hyvin nopeasti tilalle tuli tappajan katse ja vihaisen karhun karjunta. Puukosta vapaa vasen käsi lähti iskuun. Olavi sai viime hetkellä väistettyä siten, että isku osui kasvojen sijasta korvaan. Sekin tuntui. Silmissä pimeni ja päässä humisi. Korva muuttui kuumaksi. Puukkokäsi pysyi vangittuna, mutta nyrkki lähti uudelleen iskuun. Nyt se ei päässyt perille asti, sillä Olavi nappasi toisella kädellään tästäkin ranteesta kiinni. Äskeinen isku oli suistaamaahan. Uusi osuma tekisi sen varmasti. Jos hän sinne joutuisi, olisi peli pelattu. Alkoi kuoleman tanssi.


Nyt myöskään avun tarpeessa ollut poika ei jäänyt toimettomaksi. Kun laudan toinen pää vapautui, ja välitön puukoniskun uhka väistyi, löysi lauta maalinsa hurjalla viikatelyönnillä viirusilmän poskesta. Isku tuli miehen sokealle puolelle. Kuulunut rusahdus tuli murtuvasta leukaluusta. Armoa ei poika tuntenut, vaan potkaisi voimalla vielä pysytyssä pysyneen hyökkääjän haarojen väliin. Se tiputti miehen polvilleen, ja lyhyen yhteenoton viimeisteli leukaan osunut isku. Rosvo kaatui maahan.


Puukkomiehen hengitys haisi veren ja mädän sekoitukselle. Suu sylki solvauksia oudolla kielellä. Tanssi oli jatkunut jo hetken. Jos kyse olisi pelkästä voimakilpailusta, olisi puukko jo Olavin sisälmyksissä. Onneksi kyse oli myös ketteryydestä. Olavi pystyi horjuttamaan toisen tasapainoa ja ohjailemaan puukkokättä itsestään kauemmaksi. Olavin auttama poika seurasi heidän tanssiaan ja yritti sovittaa laudan oikeanaikaiseen iskuun kohti korston päätä. He pyörähtivät muutaman kerran ja voimamiehen selkä lähestyi Freudenkellerin seinää. Olavi päätti toimia. Hän pinnisti kaiken voimansa vasemmalle puolelleen ja sai puukkokäden rakennuksen seinää vasten. Käsi pysyi edelleen nyrkissä, mutta korsto menetti tasapainoaan. Olavi irrotti kätensä miehen ranteesta ja antoi nyrkkinsä puhua miehen leukaan. Jos isku sattui miestä, niin sattui se Olaviakin. Vastassa oli kovaa luuta ja rystysistä kipu jatkui olkapäähän saakka. Olavi puri hammastaan ja toisti iskunsa. Tällä kertaa hän osui poskeen. Mies herpaantui ja Olavi sai iskettyä puukkokättä seinään. Vihdoin ote kirposi ja puukko tippui maahan. Korsto löysi vielä jostain voimia ja löi vapaalla vasemmalla kädellään. Isku osui poskeen, kipu ylsi takaraivoon saakka. Veren rautainen maku täytti suun. Olavi pysyi tolkuissaan ja sai miehen toisenkin käden taas vangittua. Nyt hän uskaltautui vääntämään miestä ja saikin tämän selän itseään vasten. Ennen kuin ajatus ehti loppuun, sai hän painettua miehen vatsalleen maahan. Mies rimpuili, mutta ei päässyt otteesta irti.


- Sinä perkele! Olavi suuntasi huudon suoraan miehen korvaan. Ehkä huuto, ehkä poika, jota hän oli äsken puukolla uhannut, ja joka seisoi nyt hänen edessään sama puukko kädessään, tai ehkä se, että hänen kaverinsa makasi maassa omassa verilammikossaan, sai korston rauhoittumaan. Olavi päästi irti ja nousi nopeasti ylös. Hän otti muutaman askeleen etäisyyttä korstoon. Samalla hänen jalkansa osui johonkin. Maassa oli kaksi merimieslakkia vierekkäin. Olavi nosti molemmat ja näytti käsimerkein sekä sanoi suomeksi:


- Mennään!


He lähtivät juoksujalkaa. Voimamies karjui vihaansa heidän loittoneville selilleen, mutta pojat eivät kääntyneet katsomaan taakseen. He juoksivat rintarinnan pimeältä kujalta takaisin isommalle kadulle. Ohittaessaan tehtaanpiipun he eivät kääntyneet satamaan, vaan suuntasivat sanattomalla sopimuksella kaksi torniselle kirkolle. He olivat saaneet etäisyyttä Freudenkelleriin, ja ympärillä oli aukio sekä paljon ihmisiä. Se tuntui turvalliselta paikalta pysähtyä. He vetivät henkeä ja Olavi huomasi pitävänsä edelleen käsissään kahta hattua. Hän antoi toisen pojalle.


- Efkharisto, tämä sanoi ja laittoi hatun päähänsä.


Olavi nyökkäsi ja katsoi pojan päähän mennyttä hattua. Siinä luki kyrillisillä kirjaimilla ”Eleftheria, Athina”. Tai ehkä niin. Kirjaimet olivat vähän hassuja, ja Olavi ei tunnistanut sanoja. Toisaalta Venäjä on iso maa ja sinne mahtuu paljon kirjaimia ja sanoja.


- Oletko venäläinen? Hän kysyi venäjäksi. Toinen tuijotti hölmönä takaisin ja kohotti olkapäitään. Ei tainnut ymmärtää. Olavi osoitti itseään ja sanoi.


- Olavi.


Keskustelu ei edennyt kovin vauhdikkaasti. Mieleen tuli omassa hatussa oleva teksti. Olavi osoitti sitä ja sanoi suomeksi.


- Tulen S/S Porthanilta.


Pojan vasen suupieli nousi hymyyn, ja hän sieppasi Olavin karhun syleilyyn.


- Efkharisto poli Olaavi!


Nämä sanat Olavi erotti ja niitäkään hän ei ymmärtänyt. Pojan kädet ja suu kävivät. Hän nähtävästi selitti, mitä oli tapahtunut. Hän osoitti myös Olavin kasvoja kuin kysyen, oliko kaikki kunnossa? Olavi tunnusteli kädellä poskeaan ja kielellä hampaitaan. Kaikki tuntuivat olevan paikoillaan. Viimein puhe taukosi. Poika osoitti itseään ja sanoi:


- Antonis.


Olavi katsoi häntä nyt tarkemmin. Heistä kahdesta Olavi taisikin olla se poika, sillä Antonis vaikutti muutaman vuoden häntä vanhemmalta. Ainakin kasvoissa näkyi jo elämänkokemuksesta kertovia uurteita. Antonis oli Olavia melkein päänmitan lyhyempi. Ehkä siksi Olavi erehtyi luulemaan tätä itseään nuoremmaksi. Antoniksen hatun alle jääneet lyhyet hiukset olivat tummat ja kiharat. Hänen kasvonsa olivat erikoiset. Niissä liikkui vain vasen puoli oikean pysyessä tiiviisti paikoillaan. Se teki niin kasvoista kuin sen ilmeistäkin toispuolisia. Oikea silmäkin näytti mulkoilevan. Antonis huomasi Olavin tuijotuksen. Hän kosketti kasvojaan, sanoi jotain ja kohotti olkiaan naurahtaen. Naururypytkin tulivat vain kasvojen vasemmalle puolelle. Olavi kohautti vastaukseksi omia olkiaan ja naurahti. Sitten hän kertoi vuorostaan suomeksi ja venäjäksi olevansa Suomesta. Ehkä Antonis ymmärsi mitä Olavi tarkoitti. Todennäköisesti ei. Antonis kuunteli kohteliaasti ja selitti vastavuoroisesti jotain. Hän näytti hattuaan. Siinä lukevien sanojen lisäksi Olavi poimi puheessa usein esiintyvän sanan ”ellinika”. Hän vastasi suomeksi. Puhetta oli puolin ja toisin paljon. Ymmärrystä ei yhtään. Viimein he vaikenivat. Antonis otti askeleen. Hän oli aikeissa lähteä ja viittoi Olavia mukaansa.


- Ela, Olaavi, ela.


Olavi mietti Freundenkelleriä ja äskeistä kahakkaa. Ajatus paluusta tuntui pelottavalta. Koska muutakaan tekemistä ei ollut, hän päätti seurata uutta ystäväänsä. He kävelivät kohti satamaa. Antonis puhui taukoamatta. Olavi vastaili suomeksi, mitä sylki suuhun toi. He tuntuivat jollakin mystisellä tavalla olevan keskenään samanaallon harjalla. Jollekin jutulle he matkalla nauroivat. Olavi ei vain tiennyt mille. Tuskin tiesi Antoniskaan.


Täysin yllättäen Olavi huomasi seisovansa S/S Porthanin edessä. Halusiko Antonis saattaa hänet turvallisesti takaisin laivalle? Vapaavahtia oli jäljellä. Ei hän vielä takaisin menisi. Antonis kuitenkin viis veisasi S/S Porthanista. Sen sijaan hän näytti ylpeänä vieressä olevaa fregattia.


- Eleftheria.


Olavi katsoi fregatin keulassa olevaa nimeä. Siinä totta tosiaan luki Eleftheria, aivan kuten Antoniksen lakissa. Olavi innostui.


- Oletko töissä tällä laivalla? Antonis ei sanoja ymmärtänyt, mutta hän nyökkäsi ja hymyili yksipuolista hymyään. Hän repi Olavin mukaansa. He nousivat ylös laivaan. Vahti ei ollut vaihtunut, ja äskeinen mies oli vastassa sillan yläpäässä. Hän tervehti Antonista iloisesti. Olavia hän osoitti sormellaan ja kysyi jotain. Antonis vastasi vahdille. Tämä tuntui sanovan vastaan, mutta päästi heidät ohitseen. Olavilta pääsi tahattomasti voitonriemuinen naurahdus. Hän katseli fregatilta alas S/S Porthanin kannelle.









11. LUKU


Antonis esitteli laivaa. Suu kävi ja kädet osoittivat milloin minnekin. Fregatti oli kannelta katsottuna vieläkin upeampi kuin se oli ollut ulkopuolelta ihailtuna. Pituutta sillä oli ainakin 50 syltä ja leveyttäkin se viisi. Mastot olivat niin korkeat, että jo niiden katsominen huippasi päästä. Puun väri taittui punaiseen. Olavi epäili mastojen olevan lehtikuusta. Kannella oli kaksi hyttiä, joista suurempi sijaitsi keulan puolella. Siinä oli nähtävästi alipäällystön majoitustilat. Päällystö piti majaa lähempänä takakannella olevaa komentosiltaa. Tavan mukaan miehistön tilat olivat kannen alla. Keskellä kantta oleva rahtiruuman luukku oli kiinni. Purjeet olivat paketoituna mastoihin ja ainakin osa päällystöä umpikännissä Freudenkellerissä. Tänä iltana laiva ei lähtisi. Alkuillan ajatus täytti jälleen pään. Olavi otti isäntäänsä hartioista kiinni.


- Antonis. Minä haluan tälle laivalle töihin.


Olavi puhui suomea mahdollisimman selkeästi, vaikka mitä merkitystä sillä oli? Ei Antonis hänen kieltään kuitenkaan ymmärtänyt. Olavi tehosti viestiään tekemällä liikerataa sydämensä ja kannen välillä. Antonis mietti hetken ja viittasi Olavia seuraamaan.


- Ela Olaavi, ela.


Antonis koputti laivan peräosassa olevan hytin oveen. Sisältä kuului naurunremakkaa. Joku lauloi humalaisella äänellä. Koputukseen ei vastattu, joten Antonis koputti uudestaan ja kovempaa. Nyt oviaukkoon ilmestyi uurteikaskasvoinen, parkkiintuneella iholla ja tummilla laineikkailla hiuksilla varustettu mies. Hän tervehti Antonista lyhyellä murahduksella. Antonis osoitti Olavia, ja vastasi miehelle monisanaisemmin. Mies kuunteli hajamielisesti ja käänsi katseensa Olaviin. Yhden lauseen kysymystä Olavi eiymmärtänyt. Hän ei kuitenkaan jäänyt sanattomaksi. Vastaus tuli taas suomeksi.


- Olavi Hanneksenpoika. Finlandes. Töissä S/S Porthanilla.


Olavi kaivoi vielä taskustaan kapteeni Karlsonin allekirjoittaman lupalapun. Mies ei vilkaissutkaan sitä, vaan sanoi taas jotain. Olavi vastasi, mutta muutti kielen venäjäksi.


- Teen töitä ahkerasti. Olen S/S Porthanilla lämmittäjänä.


Mies käänsi katseensa Antonikseen ja puhui tälle heidän yhteisellä kielellään. Pettyneen näköinen Antonis kääntyi puolestaan kohti Olavia. Hän ei ehtinyt saada suutaan auki, ennen kuin hytistä kuului huuto:


- Kuka täällä puhuu venäjää?


- Minä herra. Haluan tälle laivalle töihin. Voitteko auttaa minua? Olavi vastasi innostuneena kysyjälle, joka myös ilmestyi oviaukkoon. Olavia olkapäähän oleva mies oli kuin kuivunut korppu. Hiuksia hänellä ei ollut. Ei myöskään lihaa tai läskiä. Hihaton paita paljasti hänen kalpeat käsivartensa. Ne olivat korkeintaan Olavin ranteen paksuiset. Kuiva korppu katsoi arvioiden Olavia.


- Et taida olla venäläinen. Osaat kuitenkin kieltä. Missä opit sitä?


- Tulen Suomesta. Kauppias Koroleff Helsingistä opetti minulle venäjää. Olin töissä hänen kaupassaan.


Vastaus ei tuntunut kiinnostavan miestä.


- Jos et ole huomannut, niin tämä on purjealus. Meillä ei ole koneita. Täällä ei tarvita lämmittäjiä.


- Ei se haittaa herra. Pärjään missä työssä vain minkä minulle annatte.


Mies hymähti. - Vai suomalainen. Minä olen Pietarista. Olen kerran käynyt Helsingissä, mutta en tällä laivalla.


Hän vaihtoi kieltä ja sanoi jotain oviaukkoon ensin tulleelle miehelle. He vaihtoivat muutaman sanan. Päivettynyt kohautti hartioitaan ja lähti takaisin sisälle. Venäläinen kääntyi Olavin puoleen.


- No, saat mahdollisuutesi. Tällaisella laivalla tarvitaan aina työvoimaa. Hyvää ja huonoa. Hyvää pidemmäksi aikaa ja huonoaniin kauan kuin ne saadaan korvattua hyvällä. Karkureita emme ota. Sinun pitää saada vapautuspaperi.


- Sen saan varmasti, herra. Mutta, mutta …


Olavi haki sanoja. Venäjän kielen sanat eivät löytyneet. Ei olisi löytynyt sanat suomeksikaan. Niin innoissaan hän oli. Kaikki tapahtui noin vain. Alle minuutissa. Hän sai pestin valtameriä ylittävälle fregatille.


- Mutta mitä? Venäläinen kysyi


- Milloin aloitan? Milloin lähdemme satamasta ja minne …


- Ilmoittaudu huomenna aamulla yhdeksältä. Nostamme ankkurit huomenna päivällä. Sano vahdille, että olet minun uusia miehiäni, niin pääset laivaan. Niin nimeni on muuten Sergei.


Mies kätteli Olavin ja palasi sisälle hyttiin. Olavi jäi seisomaan ovelle ihmeissään.


- Palkkasiko ne minut? Hän kysyi Antonikselta suomeksi.


Antonis puristi innoissaan Olavin kättä ja selosti jälleen jotain.


- Minne olemme menossa? Amerikkaan? Vai sokeriruokojen maahan? Kuubaan? Olavi puhui Antoniksen päälle. Antonis rutisti uutta ystäväänsä. Hän oli selvästi iloinen.


- On minut palkattu, Olavi sanoi hiljaa ja enemmän itselleen.


***


Olavi käveli ajatuksissaan kohti S/S Porthania. Hän veti syvään henkeä tavoitellen tervan tai meren tuoksua, mutta onnistui tavoittamaan vain laivan toisella puolella olevasta kalastusaluksesta tulevan kalan lemun. Myös ajatukset palasivat lähemmäksi maanpintaa. Miksi he halusivat minulta vapautuspaperin? Helsingissäkin on nähty merimiehiä haalittavan milloin mitenkin. Kirjoittaisiko Karlsson hänelle sellaisen paperin? Olavi mietti asiaa ja tuli tulokseensa: miksipä ei. Hehän haluavat minusta kuitenkin jo Helsingissä eroon. Mitä hyötyä minusta paluumatkalla heille olisi?


- Joko se Olavi palasi? Kävitkös vain naisissa, kun näin nopeasti tulit?


Olavi havahtui vahdin kysymykseen vasta kun oli ohittanut tämän. Hän vastasi hajamielisesti:


-Joo … tai siis en. Palasin siis kyllä vähän ajoissa. En minä naisissa …


Hän katsoi Turun seudulta kotoisin olevaa vahtia, ja tajusi äkkiä, että kuluisi varmasti vuosi tai jopa kaksi, jonka aikana hän ei saisi puhua suomea. Hänen olisi tultava Sergein kanssa toimeen venäjällä ja ehkä opeteltava se toinen outo kieli. Hän yritti etsiä sisälleen haikeutta, mutta ei onnistunut. Innostus vain valtasi tilaa. Hän pääsisi kaukomaille! Ensin vain oli saatava vapautus S/S Porthanin pestistä.


Mattsson löytyi konehuoneesta.


- Ei missä nimessä Olavi. Me ei voi kirjoittaa sinulle vapautus. Sinä olet vielä lapsi.


Olavi oli osannut varautua Mattssonin vastaukseen. Hän oli vielä nuori ja tiesi sen. Mutta hänellä oli myös ihmistuntemusta. Asia piti saada kapteenille saakka.


- Mutta minä laskin sen varaan, että pestini Porthanilla jatkuu ainakin jouluun. Minulla ei ole työpaikkaa Helsingissä. Perheemme on riippuvainen tuloistani. Jätän palkkani nostamatta ja te viette sen vanhemmilleni. Voitte jättää sen ja kirjoittamani kirjeen Koroleffin kauppaan. Se on aivan sataman vieressä.


Valmiiksi suunniteltu vastaus oli osin valetta. Töitä hänellä olisi Koroleffillä, mutta joku hänen sisällään kertoi, että jos hän ei nyt lähtisi maailmalle, niin toista tilaisuutta ei enää ikinä tulisi. He väittelivät vielä hetken. Lopulta Olavi sanoi.


- Kysytään yhdessä kapteenilta. Hän osaa varmasti päättää oikein.


Mattsson epäröi, mutta myöntyi viimein. Nyt Olavi tiesi jo voittaneensa. Karlssonille hän oli aivan yhdentekevä. Niin siinä tosiaan kävi. Kapteeni ei asiaa kauaa miettinyt. Hän sanoi asiansa Mattssonille, joka kääntyi hieman murtuneena Olavin puoleen.


- Kapten sanoo, että jos mies halu mennä, on miehen mentävä. Hän kirjoitta sinulle vapautus. Mutta lupaa minulle, että sinä kirjoitat kirje. Minä vien sen perille. Kirje, jossa selität asiat sinun perhe. Lupaa myös, että pitää huolta itsestäsi. Sinä olet vielä nuori ja sinulla ei elämänkokemus. Voit joutua tahtomattasi huono paikka.


- Tietenkin minä lupaan, Olavi vastasi samalla kun katsoi ahnaasti paperia mitä Karlsson kirjoitti. Se oli hänen matkalippunsa maailmalle. Kapteeni ojensi vapautuspaperin ja sanoi jotain ruotsiksi.


- Kapten kiitti sinua. Palkan saamme perheellesi. Minä vien sen henkilökohtaisesti, Mattsson suomensi.


Lyhyen vaivautuneen hetken jälkeen Olavi poistui kapteenin luota ja meni lämmittäjien makuutilaan. Seinällä oleva pieni öljylamppu antoi hämärää valoaan. Muutama trimmari kuorsasi punkissaan. Viereinen ruokailutila oli onneksi autio. Sen pöydällä oli toinen lamppu, jonka Olavi sytytti. Hän otti Mattssonilta saamansa tyhjän paperiarkin sekä mustekynän. Kummoinen kirjoittaja hän ei ollut. Kaiken lisäksi käsi vapisi innostuksesta, mutta lukiessaan kirjoittamaansa kirjettä, oli hän lopulta tyytyväinen. Käsialastakin sai hyvin selvän.


Lyypekki Lokakuussa 1882


Rakas Isä, Äiti sekä Antti ja Vilma.


Kirjoitan tätä kirjettä teille Lyypekin satamassa. On vain lyhyt aika siitä, kun sanoin hyvästit teille ja kotiSuomelle. Työ täällä S/S Porthanilla on kovaa ja olemme poikien kanssa paiskoneet töitä kuin raivopäät. Mattsson on kova päällikkö, ja hän on vaatinut meiltä paljon. Olen hyvin innoissani työstäni merillä. Ylpeydellä ilmoitan, että olen saanut Lyypekistä uuden pestin toiseen laivaan. Se on täysin takiloitu kolmimastoinen alus. Sillä voidaan ylittää valtameriä. Laivan nimi on Eleftheria. Lähden sen mukana kaukomaille. Surukseni siis ilmoitan, että en ole tulossa kotiin aivan vielä. Sitten kun tulen, tulen monia kokemuksia rikkaampana. Älkää olko suruissanne. Minä pärjään kyllä. Tämän kirjeen mukana tulee palkkani, minkä S/S Porthanilla olen tienannut. Ostakaa sillä jotain ylimääräistä ja hyvää joulupöytään. Vilmalle en postikorttia ole vielä löytänyt. Yritän sellaisen etsiäsieltä kaukomaiden satamista. Olkoon tämä kirje siihen asti sellainen. Kirjoitan myös heti uudelleen, kun tiedän mihin osoitteeseen voitte minulle kirjoittaa.


Kaipuulla


poikanne Olavi


Olavi luki kirjeen vielä uudelleen ja tällä kertaa ääneen. Hän sai siinä mielestään tuotua esille kuvan itsestään pelottomana maailmanmatkaajana, jonka pärjäämisestä perheen ei tarvitsisi olla huolissaan. Kun kirje sulkeutui kuoreensa, tippui siihen muutamia kyyneliä. Loput Olavi pyyhki nopeasti silmistään ja ryystäisi nenänsä tyhjäksi. Hän taisteli vastaan, mutta ei lopulta voinut itselleen mitään. Itku vei voiton. Illan tapahtumat iskivät tajuntaan. Hän tajusi olleensa hetki sitten todella lähellä kuolemaa. Alkoi pelottaa. Mitä tuleva tuo tullessaan? Voisiko hän vielä perua tekonsa? Mitä Mattsson sanoisi? Viimein hän rauhoitteli itsensä. Vahtia ei enää ollut, ja hän kipusi punkkaansa ja yritti saada unenpäästä kiinni. Hän pyöri pitkään ja kun uni viimein tuli, oli se levotonta unta. Hän heräsi tuntiessaan äitinsä sylin ja kuiskauksen korvassaan.


- Seuraa vaistoasi Olavi.


Uni oli hyvin todellinen. Hän heräsi itkien. Edelleen pelotti, mutta nyt hän oli varma, että hänen ratkaisunsa oli oikea.


- Minä seuraan äiti. Minä seuraan vaistoani, hän sanoi hytin katolle ja nousi ylös. Hän puki päälleen omat vaatteensa ja otti äidin tekemän säkin olalleen. Kirjeen hän vei S/S Porthanin vaatteiden mukana vähäsanaiselle Mattssonille ja kätteli hyvästiksi hänet sekä kosketuksensa Suomeen.

